**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 9 Μαρτίου 2021, ημέρα Τρίτη και ώρα 10.10΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής κυρίου Κωνσταντίνου Γκιουλέκα, με θέμα ημερήσιας διάταξης: «Συζήτηση των μελών της Επιτροπής με τα μέλη της Επιτροπής Εξωτερικών Υποθέσεων του Κογκρέσου της Ισπανίας, σχετικά με τις τρέχουσες εξελίξεις».

Εξέθεσαν τις απόψεις τους, μέσω υπηρεσιών τηλεδιάσκεψης οι κ.κ.: President,Marí Klose, Pau (GS),First Vice-President, Gómez-Reino Varela, Antonio (GCUP-EC-GC), Second Vice-President, Echániz Salgado, José Ignacio (GP),First Secretary, Villagrasa Quero, Noemí (GS),Second Secretary, González Vázquez, Marta (GP), Spokespersons,Alonso Suárez, María Olga (GS),Alonso-Cuevillas i Sayrol, Jaume (GPlu), Asarta Cuevas, Alberto (GVOX),Botran Pahissa, Albert (GMx), Esteban Bravo, Aitor (GV (EAJ-PNV)),Gómez Hernández, Héctor (GS),González Coello de Portugal, Víctor (GVOX), Hoyo Juliá, Belén (GP), Iñarritu García, Jon (GEH Bildu),Martín Llaguno, Marta (GCs), Martínez Ferro, María Valentina (GP), Pisarello Prados, Gerardo (GCUP-EC-GC), Rosique i Saltor, Marta (GR), Santiago Romero, Enrique Fernando (GCUP-EC-GC),Deputy Spokespersons, Araujo Morales, Gemma (GS),Castellón Rubio, Miguel Ángel (GP),Del Valle Rodríguez, Emilio Jesús (GVOX), García Díez, Joaquín María (GP), Ramírez Carner, Arnau (GS),Sánchez del Real, Víctor Manuel (GVOX),Members,Cantera de Castro, Zaida (GS), Casero Ávila, Alberto (GP), Fernández Casero, Ana Belén (GS), González Terol, Antonio (GP), Gutiérrez Prieto, Sergio (GS),

Lamuà Estañol, Marc (GS), Muñoz Dalda, Lucía (GCUP-EC-GC), Pastor Julián, Ana María (GP), Pons Sampietro, Pere Joan (GS), Rodríguez Salas, José Antonio (GS), Rosety Fernández de Castro, Agustín (GVOX),Mariona Illamola Dausá.

O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι κ.κ. Βουλευτές , Βαγιωνάς Γεώργιος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Καιρίδης Δημήτριος, , Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Χαρίτου Δημήτριος (Τάκης), Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Συντυχάκης Εμμανουήλ Παπαναστάσης Νικόλαος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κυρίες και κύριοι συνάδελφοι, καλή σας μέρα.

Ξεκινά η κοινή συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων της Βουλής των Ελλήνων με την αντίστοιχη Επιτροπή Εξωτερικών από το Ισπανικό Κογκρέσο.

Έχουμε συνεννοηθεί με τους φίλους Ισπανούς και με τον Πρόεδρο της αντίστοιχης Επιτροπής τον τρόπο με τον οποίο θα συνεδριάσουμε σήμερα.

Πρώτα-πρώτα να πούμε ότι η συνάντηση αυτή, η κοινή μας συνεδρίαση, εμπίπτει στον κύκλο κάποιων κοινών συνεδριάσεων που έχουμε κάνει έως τώρα και με άλλες αντίστοιχες Επιτροπές χωρών μελών της Ευρωπαϊκής Ένωσης όπως της Ιταλίας, της Γαλλίας, της Πορτογαλίας, της Κύπρου φυσικά και τώρα έχουμε τη χαρά να έχουμε την ευκαιρία να ανταλλάξουμε απόψεις με τους Ισπανούς συναδέλφους μας.

Στο σημείο αυτό, λοιπόν, να καλημερίσουμε από την Αθήνα, από το Ελληνικό Κοινοβούλιο τον Πρόεδρο και τα μέλη της Επιτροπής Εξωτερικών στην Ισπανία. Κύριε Πρόεδρε, αγαπητοί συνάδελφοι, καλή σας μέρα από την Αθήνα, καλή σας μέρα από την Ελλάδα.

Τον λόγο έχει ο κ. Πρόεδρος της Επιτροπής Εξωτερικών.

**PRESIDENT (ΠΡΟΕΔΡΟΣ) MARI KLOSE, PAU (GS):** Καλημέρα σας, κύριε Πρόεδρε, κυρίες και κύριοι Βουλευτές της Διαρκούς Επιτροπής Εθνικής Άμυνας και Εξωτερικών Υποθέσεων της Ελλάδας. Καλημέρα στους πρεσβευτές της Ισπανίας και της Ελλάδας, οι οποίοι επίσης είχαν την ευγένεια να μας συνοδεύουν σήμερα ως παρατηρητές.

Ναι, χαιρόμαστε πάρα πολύ που ξεκινάμε αυτό το πρώτο φόρουμ διαλόγου μεταξύ των Επιτροπών Εθνικής Άμυνας και Εξωτερικών Υποθέσεων και Επιτροπής Εξωτερικών του Ισπανικού Κοινοβουλίου και είναι για μένα τιμή να απευθύνω αυτά τα πρώτα λόγια.

Να σας χαιρετήσω, κύριε Πρόεδρε, κύριε Γκιουλέκα. Όπως ξέρετε είχαμε την ευκαιρία να έχουμε μια ενδιαφέρουσα συζήτηση το περασμένο καλοκαίρι πάνω σε θέματα που πιθανόν να ανακύψουν σήμερα στη συζήτηση των δύο Επιτροπών.

Είναι πολλοί οι κοινοί δεσμοί, οι ιστορικοί και οι πολιστικοί μεταξύ της Ελλάδας και της Ισπανίας. Αποτελούμε μέλος της βόρειας όχθης της μεσογειακής λεκάνης, της Mare Nostrum. Είμαστε μαζί στο ταξίδι το ευρωπαϊκό, είμαστε εταίροι, τα συμφέροντα των οποίων, γενικά, συγκλίνουν στα πλαίσια της Ευρωπαϊκής Ένωσης.

Και η Ισπανία και η Ελλάδα είχαμε κακές στιγμές την τελευταία δεκαετία, λόγω της μεγάλης οικονομικής ύφεσης του 2008. Μας οδήγησαν αυτές οι κακές στιγμές σε καταστάσεις περίπλοκες, σε διάφορες πολιτικές και κοινοβουλευτικές καταστάσεις και σήμερα αντιμετωπίζουμε κοινές προκλήσεις, προκλήσεις περίπλοκες. Κάποιες από αυτές παράγωγα της πανδημίας του Covid. Αμφότερες χώρες θα είμαστε δικαιούχοι του Ταμείου NEXT GENERATION και θα έχουμε προφανώς την ευθύνη να κάνουμε σωστή διαχείριση για να ενισχύσουμε τον κοινωνικό και οικονομικό ιστό μας, για να προωθήσουμε την ανάπτυξη των οικονομιών μας.

Και οι δύο χώρες είμαστε στα σύνορα, στα νότια σύνορα, της Ευρωπαϊκής Ένωσης με χώρες μη κοινοτικές. Στα σύνορα Ηπείρων, επίσης, σύνορα, επιτρέψτε μου να το πω έτσι,……………………………………………………………………………………………………………………………………….

*(Στο σημείο αυτό σταμάτησε να ακούγεται η μετάφραση από τα ισπανικά στα ελληνικά)*

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):**  Παρακαλώ, κύριε Πρόεδρε, κύριε συνάδελφε, εάν με ακούτε, επειδή είχαμε κάποιο τεχνικό πρόβλημα με την μετάφραση των λόγων σας στα ελληνικά, που γίνεται από ότι με πληροφορούν από την Ισπανία, θα παρακαλούσα, εάν μπορούμε λίγο να διορθώσουμε αυτό το τεχνικό πρόβλημα, για να έχουν τη δυνατότητα οι συνάδελφοι στην Ελλάδα να μπορούν να παρακολουθούν τα όσα σημαντικά λέτε. Ένα λεπτό, σας παρακαλώ.

Κύριε Πρόεδρε, σας ζητώ συγνώμη ένα λεπτό. Υπάρχει κάποιο τεχνικό πρόβλημα δεν φτάνει η μετάφραση από τα ισπανικά στα ελληνικά. Θα παρακαλέσω ένα λεπτό για να αποκατασταθεί το πρόβλημα.

Δεν ξέρω εάν η υπηρεσία, η οποία έχει αναλάβει τη μετάφραση από την πλευρά της Ισπανίας έχει αποκαταστήσει το πρόβλημα. Θα μπορέσετε να μας ενημερώσετε παρακαλώ άμεσα για να συνεχίσουμε τη συνεδρίαση.

Κύριε Πρόεδρε, θα παρακαλέσω για τρία λεπτά να αποκαταστήσουμε το πρόβλημα. Σας παρακαλώ, αν θέλετε να διακόψουμε τη συνεδρίαση για τρία λεπτά ώστε να αποκαταστήσουμε το πρόβλημα.

*(ΣΤΟ ΣΗΜΕΙΟ ΑΥΤΟ ΕΓΙΝΕ ΔΙΑΚΟΠΗ ΤΗΣ ΣΥΝΕΔΡΙΑΣΗΣ)*

(Μετά την διακοπή)

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής):** Και πάλι συνδεόμαστε με την Ισπανία. Υπήρξε κάποιο τεχνικό πρόβλημα. Δεν ξέρουμε τι συμβαίνει. Απλώς πρέπει να πούμε ότι, την μετάφραση από τα ισπανικά στα ελληνικά, την έχει αναλάβει η ισπανική πλευρά. Ίσως η μεταφραστική υπηρεσία είχε κάποιο τεχνικό πρόβλημα στην Ισπανία. Με ειδοποιούν ότι έχει αποκατασταθεί. Άρα, μπορούμε να συνεχίσουμε.

Κύριε Πρόεδρε, ζητώ συγνώμη, αλλά θα σας παρακαλέσω να τονίσετε πάλι αυτά τα σημαντικά που μας λέγατε, γιατί κάποια στιγμή χάθηκε η μετάφραση και δεν μπορούσαμε να σας παρακολουθήσουμε. Παρακαλώ.

**MARI KLOSE PAU (President):** Αν δεν έχετε αντίρρηση, λοιπόν, θα απευθύνω κάποια πρώτα λόγια χαιρετισμού στις δύο Επιτροπές. Χαιρετισμό σε εσάς προσωπικά, κύριε Πρόεδρε κ. Κωνσταντίνε Γκιουλέκα. Όπως ξέρετε, είχαμε την ευκαιρία το περασμένο καλοκαίρι να έχουμε μια ενδιαφέρουσα συζήτηση σε θέματα, τα οποία, προφανώς, πιθανότατα, να ανακύψουν και στη σημερινή συζήτηση. Είναι για εμάς όλους πολύ μεγάλη χαρά, να έχουμε αυτή τη συνάντηση.

Είναι πολλοί οι δεσμοί οι πολιτισμικοί και οι ιστορικοί, που ενώνουν την Ελλάδα και την Ισπανία. Αποτελούμε μέρος της βόρειας όχθης μιας θάλασσας που μοιραζόμαστε τον Mare Nostrum, τη Μεσόγειο. Είμαστε συνοδοιπόροι στο ευρωπαϊκό ταξίδι και εταίροι που τα συμφέροντα των οποίων, γενικά συμπίπτουν, συγκλίνουν. Χώρες, που πέρασαν δύσκολες στιγμές την τελευταία δεκαετία, ιδιαίτερα, από το 2008 και μετά, με την μεγάλη οικονομική ύφεση, η οποία μας οδήγησε σε κοινωνικές καταστάσεις περίπλοκες και σε μια ριζική κατάσταση των πολιτικών πραγματικοτήτων και των κοινοβουλευτικών πραγματικοτήτων των χωρών μας.

Και οι δύο χώρες, αντιμετωπίζουμε προκλήσεις κοινές, λόγω της οικονομικής ύφεσης, που προκαλείται από την πανδημία του covid. Είμαστε δικαιούχοι του Ευρωπαϊκού Ταμείου Ανάκαμψης, της νέας γενιάς της Ευρωπαϊκής Ένωσης και έχουμε την ευθύνη να τους χρησιμοποιήσουμε αποτελεσματικά, για να ανοικοδομήσουμε τους κοινωνικό-οικονομικούς ιστούς που έχουν υποστεί ζημιά και να προωθήσουμε τον εκσυγχρονισμό των οικονομιών μας.

Και οι δύο χώρες, βρισκόμαστε στα σύνορα της Ευρωπαϊκής Ένωσης με χώρες μη κοινοτικές, στα σύνορα ηπείρων ή ακόμα και μεγάλων τεκτονικών πλακών, πολιτιστικών που κάποιοι αποκαλούν πολιτισμούς. Η ιστορία μας διδάσκει ότι, σ αυτούς τους χώρους επαφής, σε αυτά τα σημεία επαφής, πολλές φορές προκαλούνται μικρές σεισμικές δονήσεις, μικροί ή μεγαλύτεροι σεισμοί, για τους οποίους θα πρέπει να λάβει κανείς τα μέτρα του.

Λόγω της θέσης μας, της γεωστρατηγικής μας θέσης, έχουμε την υποχρέωση να καταβάλλουμε σημαντικές προσπάθειες, για να πλέξουμε σχέσεις φιλίας και εμπιστοσύνης με τους γείτονές μας. Σχέσεις που, όχι πάντα, αποδίδουν καρπούς, τους καρπούς που θα θέλαμε εμείς, αλλά όταν το κάνουν όμως, δημιουργούν δεσμούς πάρα πολύ ώριμους και πάρα πολύ εμπλουτιστικούς.

Και οι δύο χώρες είμαστε πύλες εισόδου σημαντικών μεταναστευτικών ροών προς την Ευρώπη και οδηγούμαστε, προφανώς, είμαστε αναγκασμένες να καταβάλλουμε σημαντικές προσπάθειες διαχείρισης ανθρωπιστικής, προσφύγων και εξυπηρέτησης κοινωνικής και ιατρικής, συνόλων πάρα πολύ ευάλωτων.

Έχουμε, επίσης, την κοινή ανάγκη και οι άλλοι εταίροι μας στην Ευρώπη να καταλάβουν αυτήν την κατάσταση στην οποία βρισκόμαστε και να υποστηρίξουν ακριβώς αυτήν την συλλογική ευθύνη που έχει η Ευρώπη απέναντι σ’ αυτές τις καταστάσεις.

Και οι δύο, χώρες, αντιμετωπίζουμε κοινωνικές και οικονομικές προκλήσεις, που προέρχονται από το νησιωτικό χαρακτήρα μεγάλου μέρους του εδάφους μας. Οι δύο χώρες είμαστε δεσμευμένοι με την προστασία των οικοσυστημάτων της Μεσογείου και αντιμετωπίζουμε με ανησυχία τις συνέπειες της κλιματικής αλλαγής, τις απειλές της ξηρασίας και της απερήμωσης μέρους των εδαφών μας.

Οι οικονομίες μας εξαρτώνται σε μεγάλο βαθμό από την τουριστική δραστηριότητα, μια δραστηριότητα η οποία αντιμετωπίζει πολύ σοβαρά προβλήματα σε καιρούς πανδημίας. Υποστηρίζουμε την αειφόρο ανάπτυξη, η οποία δε θα δεσμεύει και δε θα δημιουργεί προβλήματα σε άλλους ορίζοντες ανάπτυξης, όπως κοινωνικούς και τεχνολογικούς.

Διακυβεύονται πολλά σε προγράμματα ανάπτυξης, για να ενισχύσουμε τους φυσικούς και ενεργειακούς μας πόρους και σε θέματα ψηφιοποίησης, για να εξακολουθήσουμε να είμαστε οικονομικά ανταγωνιστικοί.

Αμφότερες οι χώρες βλέπουμε με ανησυχία την πολιτική και κοινωνική αστάθεια σε χώρες της Βορείου Αφρικής, στη Μέση Ανατολή ή στην υποσαχάρια Αφρική. Θέλουμε να υποστηρίξουμε διαδικασίες που θα οδηγούν στην ειρήνη, στο σεβασμό των ανθρωπίνων δικαιωμάτων και στη δημοκρατία σε ζώνες και περιοχές της Μεσογείου όπου υπάρχει ακόμη πολύ μεγάλο περιθώριο βελτίωσης.

Το να ανταποκριθούμε απέναντι σε αυτές τις προκλήσεις, είναι ένα από τα θέματα που θα μας απασχολήσουν σήμερα.

Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πάρα πολύ τον κ. Klose, Πρόεδρο της αντίστοιχης ισπανικής επιτροπής, για τα πολύ σημαντικά θέματα τα οποία έθιξε.

Θέλω να μεταφέρω ότι είναι χαρά και τιμή και από τη δική μας πλευρά, το ότι αποδεχθήκατε αυτή την πρόσκληση, να έχουμε αυτή τη συνάντηση.

Σίγουρα, κύριε Πρόεδρε, είναι πολλά αυτά τα οποία είναι κοινός τόπος για όλους μας στην ευρωπαϊκή οικογένεια, αλλά είναι και πολλά τα κοινά που έχουν οι δύο χώρες μας, όπως σημειώσατε, η Ισπανία και η Ελλάδα.

Εμείς, από την πλευρά μας, αποτελούμε το σύνορο της Ευρωπαϊκής Ένωσης, από την πλευρά της Ασίας, από την πλευρά της ανατολής. Από την Ελλάδα διέρχονται προς την δύση, ως κύρια πύλη εισόδου, πολλοί οι οποίοι θέλουν να έρθουν στην Ευρώπη. Όπως αντίστοιχες ροές υπάρχουν από την Ισπανία, από την Ιταλία και από άλλες χώρες του νότου.

Χαίρομαι, γιατί μόλις την προηγούμενη εβδομάδα είχαμε την συνάντηση των χωρών μελών του νότου, το MED7, όπου εκεί ανταλλάξαμε σημαντικές απόψεις και με την παρουσία του Ύπατου Εκπροσώπου για την Κοινή Εξωτερική Πολιτική και την Πολιτική Άμυνας, κ. Ζοζέ Μπορέλ, αλλά και του Γενικού Γραμματέα του ΝΑΤΟ, κ. Στόλτενμπεργκ.

Είναι πολλά και επειδή δε θέλω να επαναλάβω αυτά που είπατε, προς Θεού, γιατί ακριβώς είναι οι κοινές μας ανησυχίες, εγώ θα πω, κύριε Πρόεδρε, ότι θα ήταν σημαντικό, κάποια στιγμή, τέτοιου είδους συναντήσεις να μπορούν να γίνονται διά ζώσης και όχι μέσα από το webex. Εννοώ με την επαφή των δυο πλευρών και την άνεση να συζητήσουμε καλύτερα. Βεβαίως, τώρα, η πανδημία μας αναγκάζει να ακολουθούμε αυτές τις μεθόδους.

Ευτυχώς, όμως, είναι κι αυτό ένα κανάλι επικοινωνίας.

Ωστόσο, επειδή μιλάμε για την πανδημία, το ερώτημα που έχουμε όλοι και η μεγάλη αγωνία είναι, όταν θα μπορέσουμε να τελειώσουμε με επιτυχία τη μάχη αυτή για την υγεία, τη μάχη για τις ζωές μας, τι γίνεται την επόμενη μέρα;

Είναι κάτι πάρα πολύ σημαντικό. Το Ταμείο Ανάκαμψης είναι μία λύση σε όλα αυτά. Είναι βέβαιο, όμως, ότι οι οικονομίες οι οποίες είχαν διέλθει από πρωτοφανείς κρίσεις, όπως παρατηρήσατε προηγουμένως, ανάμεσα στις οποίες είναι και η ελληνική οικονομία, την επόμενη μέρα θα πρέπει, με έναν πολύ καλό προγραμματισμό και σχεδιασμό, να αντιμετωπίσει τις προκλήσεις.

Σε ότι αφορά στο μεταναστευτικό, ξέρετε ότι η Ελλάδα έχει θέσει πολλές φορές το ζήτημα ότι το καθεστώς το οποίο ισχύει αυτήν τη στιγμή στην Ευρώπη δεν μπορεί να συνεχίζει να ισχύει. Δε μπορούν, δηλαδή, υπέρμετρα να φορτώνονται το βάρος και την ευθύνη για την προετοιμασία όλης αυτής της κατάστασης που δημιουργεί, της ασφυκτικής κατάστασης που δημιουργεί το προσφυγικό και το μεταναστευτικό και να αναλαμβάνουν και την ευθύνη να φιλοξενούν οι χώρες υποδοχής όλους αυτούς τους ανθρώπους, οι οποίοι θέλουν να διέλθουν προς την Ευρώπη. Είναι κάτι που πρέπει να το συζητήσουμε.

Κυρίες και κύριοι συνάδελφοι, κύριε Πρόεδρε, είναι πολύ σημαντικό ότι εμείς εδώ, στην ανατολική πλευρά της Μεσογείου, εδώ στο Αιγαίο, αντιμετωπίζουμε και μία επιπλέον πρόκληση, τη συμπεριφορά της Τουρκίας, η οποία, ιδίως τον τελευταίο χρόνο, έχει δείξει μία επιθετικότητα προς τη χώρα μας και προς την Κυπριακή Δημοκρατία, ένα άλλο κράτος - μέλος της Ευρωπαϊκής Ένωσης. Έχουμε το ιδιότυπο φαινόμενο, μία υποψήφια προς ένταξη χώρα στην Ευρωπαϊκή Ένωση να απειλεί και μάλιστα να απειλεί με απειλές πολέμου, δύο κράτη -μέλη της Ευρωπαϊκής Ένωσης, να αμφισβητεί τα κυριαρχικά τους δικαιώματα και την εθνική τους κυριαρχία, με πράξεις οι οποίες αντιβαίνουν ευθέως στο Διεθνές Δίκαιο και στο Δίκαιο της Θάλασσας.

Είναι ένα πολύ σημαντικό θέμα. Εμείς ζητήσαμε την έμπρακτη αλληλεγγύη από την Ευρωπαϊκή Ένωση και είναι κρίσιμο το ότι η σημερινή μας συνάντηση γίνεται λίγες ημέρες πριν από τη Σύνοδο Κορυφής στην Ευρωπαϊκή Ένωση.

Το λέω αυτό γιατί, πραγματικά, θα πρέπει να καταλάβουμε ότι η πολιτική του κατευνασμού έως τώρα δεν απέδωσε καρπούς. Η Ελλάδα επιθυμεί την ειρήνη, εργάζεται για την ειρήνη, στηριζόμενη πάντοτε στο Διεθνές Δίκαιο και στο παρεπόμενο Δίκαιο της Θάλασσας.

Σε κάθε περίπτωση, όμως, θα πρέπει να καταλάβουν και όλοι οι υπόλοιποι, οι οποίοι ενδιαφέρονται να μπούνε στους ίδιους συνασπισμούς, όπως είμαστε εμείς, ότι πρώτα απ’ όλα θα πρέπει να σεβαστούν τις κοινές μας αρχές, τις κοινές μας αξίες και βεβαίως να σεβαστούν το Διεθνές Δίκαιο αλλά και τις αρχές της καλής γειτονίας. Απειλές πολέμου και από την άλλη πλευρά συζήτηση και διάλογος, δεν πάνε μαζί.

Εμείς έχουμε διαμηνύσει, λοιπόν, προς όλους ότι δε θέλουμε μια απομονωμένη Τουρκία, θέλουμε μια Τουρκία που θα συζητήσουμε μαζί τη μοναδική διαφορά που η Ελλάδα έχει με την Τουρκία, δηλαδή την οριοθέτηση της υφαλοκρηπίδας και κατ’ επέκταση της Αποκλειστικής Οικονομικής Ζώνης με την γείτονα, αλλά, σε κάθε περίπτωση, θα πρέπει να καταλάβει και η Τουρκία ότι πρέπει να κάνει σεβαστές αυτές τις αξίες, αυτές τις αρχές.

Με αυτές τις σκέψεις, κύριε Πρόεδρε, κυρίες και κύριοι συνάδελφοι, προχωρούμε αμέσως στο επόμενο μέρος της συζήτησής μας. Όπως έχουμε συμφωνήσει με τον φίλο Πρόεδρο της Επιτροπής Εξωτερικών της Ισπανικής Επιτροπής Εξωτερικών, στο πρώτο μέρος θα έχω εγώ την ευθύνη του συντονισμού.

Έτσι, λοιπόν, θα ήθελα να παρακαλέσω από την πλευρά της Ελλάδος, τον λόγο να πάρει ο Εισηγητής της Πλειοψηφίας, ο Βουλευτής της Νέας Δημοκρατίας, από μία ακριτική περιοχή της Ελλάδος, από εκεί που είναι τα χερσαία σύνορα Ελλάδας – Τουρκίας, αλλά και Ανατολής – Δύσης και Ευρώπης – Ασίας, από τον Νομό Έβρου, κ. Χρήστος Δερμεντζόπουλος.

Παρακαλώ, έχετε το λόγο για τέσσερα λεπτά.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Εισηγητής της Νέας Δημοκρατίας):** Ευχαριστώ, κύριε Πρόεδρε.

Κυρίες και κύριοι συνάδελφοι, αγαπητά μέλη της Επιτροπής Εξωτερικών Υποθέσεων του Ισπανικού Κογκρέσου, θέλω να χαιρετίσω για άλλη μία φορά αυτήν την πρωτοβουλία του Προέδρου της Επιτροπής μας, κ. Γκιουλέκα, γιατί μας δίνεται σήμερα η δυνατότητα να ανταλλάξουμε απόψεις και προβληματισμούς με μια φίλη χώρα, όπως είναι η Ισπανία και να χαράξουμε κοινούς δρόμους σε ζητήματα που από κοινού μας απασχολούν.

Αναφορικά με τις διμερείς μας σχέσεις, αυτές βρίσκονται παραδοσιακά σε πολύ καλό επίπεδο, λαμβάνοντας υπόψη και τη συνεργασία που πηγάζει εντός της Ευρωπαϊκής Ένωσης αλλά και της συμμετοχής μας σε περιφερειακά σχήματα συνεργασίας και στο ΝΑΤΟ.

Οι σχέσεις Ελλάδας – Ισπανίας, ακόμα και σε μορφωτικό και πολιτιστικό επίπεδο, είναι ιδιαίτερα ενισχυμένες. Πολλοί από εσάς μπορεί να γνωρίζετε ότι από το 2001, η ισπανική γλώσσα διδάσκεται στη Φιλοσοφική Σχολή του Πανεπιστημίου Αθηνών και στο Ιόνιο Πανεπιστήμιο.

Επίσης, την πολύ σημαντική επίσκεψη εργασίας της Ισπανίδας Υπουργού Εξωτερικών, τον Ιούλιο του 2020, που έγινε δεκτή από τον Πρωθυπουργό μας αλλά και την Πρόεδρο της Δημοκρατίας. Υπεγράφη, δε, σχετική συμφωνία παραχώρησης χώρου στη Θεσσαλονίκη, από το Ισπανικό Ίδρυμα Πολιτισμού «Ινστιτούτο Θερβάντες Αθηνών», με σκοπό τη διάδοση της ισπανικής γλώσσας και του ισπανικού πολιτισμού.

Η χώρα μας μετά από μία πολυετή οικονομική κρίση διανύει πλέον ένα δρόμο ορθολογισμού και προχωρά στις απαραίτητες μεταρρυθμίσεις με στόχο την επιστροφή της Εφαρμόζουμε αναγκαίες μεταρρυθμίσεις που ενισχύουν την ανταγωνιστικότητα μας και αναδεικνύουν τα πλεονεκτήματά μας, μεταρρυθμίσεις που δεν σταμάτησαν λόγω της πανδημίας. Η πανδημία για τη χώρα μας ήταν μια μεγάλη ευκαιρία να προσφέρουμε μια σειρά από ψηφιακές υπηρεσίες στους πολίτες. Πραγματοποιήθηκε στη χώρα μας ένας σημαντικός ψηφιακός μετασχηματισμός των υπηρεσιών του ελληνικού κράτους.

Από τα κορυφαία παραδείγματα αποτελεί το πρόγραμμα εμβολιασμού το οποίο είναι καθαρά ψηφιακό. Να τονίσω στο σημείο αυτό την πολύ σημαντική πρόταση του Έλληνα Πρωθυπουργού Κυριάκου Μητσοτάκη για το ευρωπαϊκό πιστοποιητικό εμβολιασμού μία πρόταση που γνωρίζουμε ότι στηρίζει και η Ισπανία.

Το ευρωπαϊκό πιστοποιητικό εμβολιασμού δεν συνιστά βέβαια άδεια προκειμένου να ταξιδέψει κάποιος ούτε αφορμή να χωρίσουμε τους πολίτες σε αυτούς που έχουν εμβολιαστεί και σε αυτούς που δεν έχουν εμβολιαστεί.

Σκοπός μας είναι να διευκολύνουμε τα ταξίδια μακριά από γραφειοκρατικές διαδικασίες και προληπτική καραντίνα των επισκεπτών.

Θέλουμε ο κόσμος να ταξιδέψει το καλοκαίρι και γνωρίζουμε πως και για εσάς είναι θέμα μείζονος σημασίας εν όψει ενόψει της τουριστικής περιόδου.

Η Ελλάδα, αγαπητοί συνάδελφοι, είναι μια χώρα που θεωρεί την Ευρώπη ως ένα μοναδικό οικοδόμημα που αποσκοπεί στην εξάλειψη του πολέμου.

Η χώρα μας επιδιώκει την εμπέδωση της ευημερίας στην περιοχή της και προκειμένου να εμπεδωθεί αυτή η ευημερία απαιτείται ειρήνη και αυτή το τελευταίο διάστημα απειλείται από την προκλητικότητα, από την επιθετικότητα της γείτονος χώρας μας της Τουρκίας, μια επιθετικότητα με διάρκεια και ένταση που βάλλει εναντίον δύο ευρωπαϊκών χωρών, όπως είναι η Ελλάδα και η Κύπρος και επιβάλλεται η Ευρωπαϊκή Ένωση να επιδείξει έμπρακτα αλληλεγγύη, ομοψυχία και αποφασιστικότητα.

Τα σύνορα της χώρας μας είναι και ευρωπαϊκά σύνορα και ο στόχος μας δεν είναι άλλος από την ειρηνική συνύπαρξη, αλλά και το σεβασμό στο διεθνές δίκαιο.

Ευρωπαϊκή αλληλεγγύη απαιτείται και σε ένα ζήτημα που μας ταλανίζει από κοινού, το μεταναστευτικό προσφυγικό. Προέρχομαι από μία περιοχή στα σύνορα με την Τουρκία και τη Βουλγαρία, μία περιοχή που αντιμετωπίζει διαχρονικά προβλήματα στο συγκεκριμένο ζήτημα και την προηγούμενη χρονιά αντιμετώπισε την κορύφωσή του, όπως όλοι θυμάστε την προηγούμενη χρονιά από την εργαλειοποίησης των μεταναστών από την πλευρά της Τουρκίας και την απόπειρα παραβίασης των συνόρων μας. Μια περίοδο που η Ισπανία εξέφρασε την αλληλεγγύη στη χώρα μας και αξίζει φυσικά να σημειωθεί και η συμμετοχή της Ισπανίας στην αποστολή της Frontex στην περιοχή μου στον Έβρο.

Ως γενικότερο συμπέρασμα, λοιπόν, το οποίο θεωρώ ότι είναι κοινό είναι, ότι δεν μπορούν οι χώρες μας, οι χώρες του νότου να επωμίζονται ένα δυσανάλογο βάρος σε σχέση με τις υπόλοιπες χώρες της Ευρώπης.

Η Ευρωπαϊκή Ένωση οφείλει να διαπραγματεύεται ως σύνολο και να γίνεται πλήρως αναλογική κατανομή με βάση τον πληθυσμό της κάθε χώρας.

Με την Ισπανία, λοιπόν, πολλά είναι αυτά που μας ενώνουν, ισχυροί δεσμοί φιλίας κοινών ευρωπαϊκών οραμάτων και για αυτό τον λόγο χαιρετίζω για άλλη μια φορά αυτή την πρωτοβουλία.

Αναμένω με μεγάλο ενδιαφέρον να ακούσω τις τοποθετήσεις όλων των συναδέλφων.

Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε πολύ τον Βουλευτή τον κύριο Χρήστο Δερμεντζόπουλο από την πλευρά του κυβερνώντος κόμματος της Νέας Δημοκρατίας και θα παρακαλέσω τώρα τον Βουλευτή του ΣΥΡΙΖΑ και πρώην Υπουργό τον κύριο Γιώργο Κατρούγκαλο να έρθει στο βήμα, είναι ο εκπρόσωπος του κόμματος της Αξιωματικής Αντιπολίτευσης.

Να ξέρετε, κυρίες και κύριοι συνάδελφοι στην Ισπανία, ότι επειδή εμείς εδώ φέτος γιορτάζουμε τα 200 χρόνια από την ελληνική ανεξαρτησία, από την Ελληνική Επανάσταση του 1821, αυτή τη στιγμή συνεδριάζουμε σε ένα ιστορικό κτίριο που συνδέεται με όλα εκείνα τα γεγονότα και είναι η Αίθουσα της Γερουσίας της Ελληνικής Βουλής, του Ελληνικού Κοινοβουλίου. Έξω από εδώ ακριβώς στην κεντρική πλατεία της πρωτεύουσας της Ελλάδος, στην πλατεία Συντάγματος εδόθη το πρώτο μετ. επαναστατικό Σύνταγμα από τον τότε μονάρχη στις 3 του Σεπτέμβρη του 1843.

Παρακαλώ, κύριε Κατρούγκαλε, έχετε το λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας)**: Ευχαριστώ πολύ, κύριε Πρόεδρε και δράττομαι της ευκαιρίας της δικής σας ιστορικής αναφοράς να αναφερθώ και εγώ στις πατροπαράδοτες ιστορικές φιλικές σχέσεις των δύο χωρών σε επίπεδο λαών που ξεκινούν ήδη την επαύριον της επανάστασης.

Ο Ισπανός πρέσβης στην Αθήνα ο κύριος Ενρίκε Βιγκέρα εντόπισε την πρώτη αναφορά φιλελληνικού κειμένου στην Εφημερίδα «El Expectadore» τον Ιούνιο του 1821, λίγους μόλις μήνες μετά την έκρηξη της επανάστασης.

Θεωρώ ότι αυτή η ιστορική αναφορά δεν είναι τυχαία. Οι χώρες μας έχουν κοινά ιστορικά διλήμματα, αναφέρθηκε ο Πρόεδρος της δικής μας Επιτροπής στα συντάγματα τα επαναστατικά, είχε προηγηθεί το συνταγματικό φιλελεύθερο εγχείρημα του Κατίς στην Ισπανία, το σημαντικότερο όμως είναι ότι και τώρα οι χώρες μας αντιμετωπίζουν παρόμοια προβλήματα και έχουν κοινά συμφέροντα, ως χώρες του ευρωπαϊκού νότου.

Γι’ αυτό το λόγο θεωρώ ιδιαίτερα σημαντικές πρωτοβουλίες, όπως η σημερινή και πρέπει να ενισχυθούν.

Επίσης, να σημειώσω ότι παρακολουθούμε ως πάρα πολύ θετικό το πείραμα προοδευτικής διακυβέρνησης συμμαχίας διαφορετικών προοδευτικών δυνάμεων στη χώρα σας και θεωρούμε ότι μια αντίστοιχη συμμαχία προοδευτικών δυνάμεων είναι αναγκαία και στην Ευρώπη, ούτως ώστε να αλλάξει το κυρίαρχο μέχρι τώρα παράδειγμα του νεοφιλελευθερισμού σε μια πιο προοδευτική κατεύθυνση.

Και δεν είναι μόνο ζήτημα αλλαγής οικονομικών πολιτικών, ορθά επισημάνατε, κύριε Πρόεδρε της Επιτροπής του Ισπανικού Κογκρέσου, ότι και οι δύο χώρες μας δοκιμάστηκαν την περίοδο της κρίσης, όμως εξακολουθούν να είναι πολύ σημαντικά τα θέματα του εκδημοκρατισμού της οικονομικής διακυβέρνησης και του συνολικού επανα προσανατολισμού της Ευρωπαϊκής Ένωσης.

Τοποθετήθηκαν και άλλοι συνάδελφοι στο μεταναστευτικό και εκεί έχουμε ένα κοινό συμφέρον, ως χώρες εισόδου στην Ευρώπη, χώρες στα σύνορα της Ευρώπης, να έχουμε μια κοινή ευρωπαϊκή πολιτική, η οποία θα αντιμετωπίζει με δίκαιο και σύμφωνα με το διεθνές δίκαιο τρόπο και το προσφυγικό και το μεταναστευτικό, αλλά θα εξασφαλίζει ότι δεν πέφτουν όλα τα βάρη στις χώρες που τους έχει τύχει από τη γεωγραφία και την ιστορία να φυλάσσουν τα σύνορα της Ευρώπης.

Ορθά επισημάνατε, κύριε Πρόεδρε της Ισπανικής Επιτροπής, ότι είμαστε και χώρες στα σύνορα ηπείρων που είναι και τεκτονικές πλάκες πολιτισμού, έχουμε υποχρέωση απέναντι σε άλλες χώρες, απέναντι σε άλλες ηπείρους, όπως στην Αφρική. Πρέπει να πάρουμε τα αναγκαία μέτρα, ούτως ώστε, για παράδειγμα, να μην πουλούν οι πολυεθνικές εταιρείες τα εμβόλια και τον COVID στην Αφρική σε ακόμα μεγαλύτερες τιμές απ’ ό,τι στην Ευρώπη, σε φτωχότερες χώρες ακριβότερα.

Υπάρχουν πρωτοβουλίες εκεί, ο πρώην Πρωθυπουργός της Ελλάδας, ο Αλέξης Τσίπρας, έχει αναλάβει μια τέτοια πρωτοβουλία και συζητιούνται ανάλογα θέματα και στον Παγκόσμιο Οργανισμό Υγείας και στον Παγκόσμιο Οργανισμό Εμπορίου.

Σημαντικό για όλους μας είναι να συμβάλουμε, ούτως ώστε η Ευρώπη, όχι μόνο στα θέματα αλλά σε όλα, να έχει μια αποτελεσματική κοινή εξωτερική πολιτική, να μιλά με μία φωνή στον κόσμο, ώστε να ακούγεται και ακριβώς για αυτό το λόγο θεωρούμε ότι πρέπει να αποκτήσει στρατηγική αυτονομία η εξωτερική μας πολιτική από αυτή των Ηνωμένων Πολιτειών και η άμυνα μας στρατηγική αυτονομία από το ΝΑΤΟ. Η αντίληψη της ευρωπαϊκής κυριαρχίας, ότι δηλαδή η Ευρώπη μιλά με μια φωνή και εξασφαλίζει τα σύνορα κάθε χώρας σαν να είναι δικά της είναι μια αναγκαία προϋπόθεση για κάτι τέτοιο, ειδικά όταν βλέπουμε παράνομες συμπεριφορές όπως αυτές της Τουρκίας, αλλά και άλλων δυνάμεων στην περιοχή μας.

Μ’ αυτές τις σκέψεις, κύριε Πρόεδρε, θέλω να συγχαρώ εσάς και τον ομόλογο σας της Ισπανικής Βουλής και να διατυπώσω την ευχή να συνεχιστεί αυτή η πρωτοβουλία και στο μέλλον.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον κύριο Κατρούγκαλο. Ο κ. Κατρούγκαλος παρέλειψα να πω ότι είναι βουλευτής από την Αθήνα, από την ελληνική πρωτεύουσα.

Θα παρακαλέσω κύριε πρόεδρε να μας συστήσετε τους δύο επόμενους ομιλητές εισηγητές από το Ισπανικό Κοινοβούλιο, από τη δική σας Επιτροπή.

Παρακαλώ, κύριε Πρόεδρε.

**MARI KLOSE PAU (President):** Σας ευχαριστώ πολύ, κύριε Γκιουλέκα. Θα δώσω τον λόγο κατ’ αρχήν στον εκπρόσωπο του Σοσιαλιστικού Κόμματος, τον κ. Hector Gomez Hernadez.

**HECTOR GOMEZ HERNADEZ (GS):** Ευχαριστώ πολύ, κύριε Πρόεδρε, κύριε Γκιουλέκα. Από την Ισπανία να χαιρετίσω τους και τις συναδέλφους από την Ελλάδα. Είναι μια θαυμάσια ευκαιρία να ανταλλάξουμε εντυπώσεις και τη θεώρηση που έχουμε για το ευρωπαϊκό σχέδιο και τις πραγματικότητες, τις οποίες αντιμετωπίζουμε αυτήν την τόσο δύσκολη στιγμή, όπως είναι αυτή του COVID και τις πολυάριθμες προκλήσεις, τις οποίες, στα πλαίσια της Ευρωπαϊκής Ένωσης, είμαστε υποχρεωμένοι να διαχειριστούμε με τη μεγαλύτερη δυνατή σοβαρότητα.

+ Νομίζω ότι είναι μια θαυμάσια ευκαιρία για να ανταλλάξουμε εντυπώσεις. Έχετε φέρει σε αυτή τη συζήτηση τις κύριες ανησυχίες που έχει η Ελλάδα και νομίζω ότι ως Κοινοβούλιο έχουμε ένα τεράστιο έργο μπροστά μας και αναφέρομαι συγκεκριμένα στα θέματα τα οποία ήδη διαπραγματευτήκατε τα θέματα με το μεταναστευτικό. Νομίζω ότι η Ε.Ε. έχει τεράστιο έργο μπροστά της να φέρει εις πέρας. Το ζήσαμε στη Λέσβο, το ζούμε και στην Ισπανία την τελευταία χρονιά, πολύ πρόσφατα είχαμε μια πραγματικότητα δύσκολη στα Κανάρια Νησιά, στον Ατλαντικό και από την πλευρά αυτή θα χρειαζόμαστε ένα κοινό σχέδιο για να ενώσουμε την αλληλεγγύη των χωρών της Ε.Ε. σε μακροπρόθεσμη βάση σε μακροχρόνια βάση, για να αντιμετωπίσουμε αυτή την πρόκληση που αντιμετωπίζει που αντιπροσωπεύει αυτά τα μεταναστευτικά ρεύματα.

Στην Ευρώπη είμαστε ικανοί να διαρθρώσουμε ένα μεγάλο σχέδιο αναδιάρθρωσης και ανοικοδόμησης στα πλαίσια του COVID, το πρόγραμμα next generation και το επόμενο σχέδιο της Ε.Ε. θα είναι να καταλήξει σε μία μεγάλη συμφωνία σε διάφορους άξονες και στο θέμα της προώθησης της οικονομικής δραστηριότητας και εμβάθυνσης στο θέμα το πολιτιστικό και την ανάπτυξη της αφρικανικής ηπείρου, γιατί είναι ένα από τα στοιχεία που θα αποτρέψουν ακριβώς τις καταστάσεις τις οποίες ζούμε και που στοιχίζουν πολλές ζωές. Στον Ατλαντικό πρόσφατα το ζήσαμε αλλά και στη Μεσόγειο.

Πέρα από το θέμα της μετανάστευσης να υπογραμμίσω επίσης και άλλα θέματα που θα πρέπει να αντιμετωπίσουμε στο θέμα της οικονομικής ανάκαμψης, όχι μόνο θέμα της διαχείρισης και διάρθρωσης των πόρων του ταμείου του next generation, που θα το αναλάβουν οι κυβερνήσεις μας αλλά και το πολυμερές σχέδιο στο πλαίσιο του ΟΟΣΑ, της Ε.Ε. έχει φτάσει η στιγμή να καταλήξουμε σε συμφωνίες οι οποίες θα μας επιτρέψουν να ενοποιήσουμε κριτήρια ασφάλειας.

Υπάρχουν θέματα που μας ανησυχούν και υπάρχουν και εργαλεία που θα πρέπει να ενισχύσουμε τόσο στο πλαίσιο της Ε.Ε. με το θέμα των έξω χώριων περιοχών όπως τα Κανάρια Νησιά, ο νησιωτικός τους χαρακτήρας αφορά επίσης και τις Βαλεαρίδες Νήσους. Εμείς ερμηνεύουμε ότι η Ε.Ε. απέναντι σε αυτές τις πραγματικότητες θα πρέπει να δείξει μια ιδιαίτερη ευαισθησία για να απαλύνει τις δυσκολίες και τα προβλήματα που έχει αυτός ο νησιωτικός χαρακτήρας για να έχει μια ανάπτυξη πολύ περισσότερο συνεκτική και πολύ πιο διαρθρωμένη. Από αυτήν την πλευρά, με βάση το χρόνο που έχω στη διάθεσή μου ολοκληρώνω την παρέμβασή μου θέτοντας αυτά τα θέματα για τις δύο Επιτροπές μας. Έχουμε πολλή δουλειά μπροστά μας να κάνουμε και από την δική μας κοινοβουλευτική ομάδα τείνουμε το χέρι μας για να προωθήσουμε αυτού του είδους τις πρωτοβουλίες προς το κοινό όφελος μας.

Εκ μέρους του Λαϊκού Κόμματος, θα παρέμβει η κυρία Maria Valentina Martinez.

**MARIA VALENTINA MARTINEZ FERRO (GP)**: Είναι αλήθεια ότι σε καιρούς της πανδημίας είναι δύσκολο να διατηρήσουμε αυτές τις σχέσεις και ελπίζουμε να μπορούμε να τις κάνουμε διά ζώσης το συντομότερο δυνατό, για να προωθήσουμε ακόμα περισσότερο και να νιώσουμε τον παλμό των σχέσεων αυτών. Ο Πρωθυπουργός, κύριος Μητσοτάκης, συναντήθηκε με τον κύριο Casado πριν από δύο βδομάδες περίπου. Είχαν μια συνάντηση σε ένα φόρουμ νέας οικονομίας εδώ στην Ισπανία. Από την Ισπανία και από αυτό το Κοινοβούλιο έχουμε πολλά να μάθουμε από την πολιτική διαδικασία που ακολουθήθηκε στην Ελλάδα τα τελευταία χρόνια. Νομίζω ότι ο κ. Μητσοτάκης είναι ένα παράδειγμα συμφιλίωσης μιας χώρας που αντιμετώπισε την πόλωση και τον ριζοσπαστισμό μια συγκεκριμένη χρονική περίοδο και που κατάφερε τελικά, μέσω της συμφιλίωσης και της αποτελεσματικής χρήσης των πόρων της και της σοβαρότητας του τρόπου διακυβέρνησης πολύ στέρεο, να βάλει τέλος στην πόλωση. Σίγουρα θα πρέπει να αποτελεί παράδειγμα για την Ευρωπαϊκή Ένωση, αλλά και για την Ισπανία.

Με αυτήν την έννοια, θα ήθελα να υπογραμμίσω κάποια από τα θέματα τα οποία ήδη ανέφεραν οι Έλληνες συνάδελφοί μου και να τους ρωτήσω επίσης, γιατί νομίζω ότι σε αυτές τις ανταλλαγές δεν θα πρέπει απλώς να αναφέρει ο καθένας από εμάς τα στοιχεία τα οποία μας αφορούν, αλλά και να αναδείξουμε κάποιες καλές πρακτικές τις οποίες εσείς πραγματοποιείτε. Μία από αυτές, όπως έχετε ήδη αναφέρει, είναι αυτό το ευρωπαϊκό πιστοποιητικό εμβολιασμού, το οποίο μπορεί να θέσει ξανά σε κίνηση την ευρωπαϊκή τουριστική βιομηχανία στις δύο μας χώρες, με μια προοπτική τους επόμενους μήνες, που δεν είναι εύκολη. Η Ισπανική Κυβέρνηση υποστηρίζει ακριβώς αυτό το ευρωπαϊκό πιστοποιητικό και θα ήθελα να μάθω πώς ακριβώς το προωθείτε και τι ακριβώς υποδοχή έχει στο πλαίσιο της Ευρωπαϊκής Ένωσης, αλλά και στην ίδια σας τη χώρα.

Κατά δεύτερο λόγο, θα ήθελα να αναγνωρίσω και να υπογραμμίσω τον τρόπο με τον οποίο σχεδιάστηκε η χρήση του Ταμείου Ανάκαμψης. Νομίζω ότι έγινε με έναν τεράστιο επαγγελματισμό και με μια άψογη σοβαρότητα. Αυτό το ευρωπαϊκό Ταμείο πρέπει να χρησιμοποιηθεί με τον πιο αποτελεσματικό τρόπο. Εσείς αποφασίσατε να είναι ένα βραβείο Νόμπελ αυτός ο οποίος θα σχεδιάσει αυτό το σχέδιο ανάκαμψης, ο κ. Πισσαρίδης. Θα ήθελα επίσης να μας λέγατε ποια θα είναι ακριβώς η διαδικασία διαχείρισης αυτού του Ταμείου Ανάκαμψης. Στην Ισπανία, δυστυχώς αποφασίστηκε αυτό το σχέδιο να μην περάσει από το Κοινοβούλιο πριν το πάνε στις Βρυξέλλες και δεν ξέρω αν το Ελληνικό Κοινοβούλιο έχει ενεργό ρόλο σε αυτό το Ταμείο Ανάκαμψης της Ευρωπαϊκής Ένωσης, το περίφημο «Next Generation».

Γνωρίζουμε και έχουμε επίγνωση, τουλάχιστον στο Λαϊκό Κόμμα, τις δύσκολες σχέσεις γειτονίας μεταξύ Ελλάδας και Τουρκίας. Με αυτήν την έννοια, θα θέλαμε να υποστηρίξουμε τα νόμιμα δικαιώματα της Ελλάδας με βάση το δίκαιο της θάλασσας και για τους πόρους. Χαιρόμαστε, επίσης, για οποιαδήποτε απόφαση μπορεί να ληφθεί μέσω του διαλόγου και της διαπραγμάτευσης μεταξύ των δύο χωρών, προκειμένου να επιλυθούν τα θέματα που τίθενται εκεί, αλλά ζητάμε όμως από την Τουρκία να πάψει οποιαδήποτε απειλή εναντίον της Ελλάδας και οποιοδήποτε εκβιασμό. Εμείς ξέρουμε ποιοι είναι οι εταίροι μας και ποιοι είναι οι σύμμαχοί μας και προσφέρουμε σε αυτούς όλη μας την αλληλεγγύη και στην Ελλάδα για αυτές τις επιθέσεις τις οποίες υφίσταται από την Τουρκία.

Χωρίς άλλο, να χαιρετίσω ξανά τους συναδέλφους κοινοβουλευτικούς από την Ελλάδα και θα χαρούμε πάρα πολλά να σας υποδεχτούμε στην Ισπανία αν και θα είναι ο Πρόεδρος αυτός που θα σας απευθύνει την πρόσκληση.

**PAU MARI - KLOSE (Πρόεδρος της Επιτροπής Εξωτερικών Υποθέσεων του Κογκρέσου της Ισπανίας)**: Ευχαριστούμε πολύ κυρία Martinez. Η πρόσκληση θεωρείται βέβαιη. Να δώσω το λόγο στον Πρόεδρο της Ελληνικής Επιτροπής, για να δώσει ο ίδιος με τη σειρά του το λόγο στους Έλληνες συναδέλφους.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τέθηκαν πολύ σημαντικά ζητήματα και από τον κ. Γκομέθ και από την κυρία Μαρτίνεθ. Να πω ότι πράγματι, ο Έλληνας Πρωθυπουργός, ο Κυριάκος Μητσοτάκης, στο Φόρουμ Economia έθεσε τους πέντε βασικούς άξονες, πάνω στους οποίους κινούμαστε εμείς και πιστεύουμε ότι πρέπει να κινηθούμε συνολικά και στην Ευρώπη, ανάμεσα στους οποίους, μίλησε για το πώς εμείς, προσπαθούμε να μεταβάλουμε και σε προκλήσεις για να λύσουμε προβλήματα πολλά θέματα που δημιουργήθηκαν με την πανδημία. Εννοούμε τον ψηφιακό μετασχηματισμό, εννοούμε τη μετάβαση στην πράσινη ανάπτυξη και πολλά άλλα.

Το λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** **(Εισηγητής του Κινήματος Αλλαγής):**Ευχαριστώ, κύριε Πρόεδρε. Κυρίες και κύριοι συνάδελφοι από την Ισπανία, είμαι μέλος του Ελληνικού Σοσιαλιστικού Κόμματος. Έχω για πρώτη φορά στη ζωή μου επισκεφθεί τη χώρα σας και πολλές πόλεις το 1972 και όταν την επισκέφθηκα πάλι αργότερα, όταν ήταν Πρωθυπουργός ο κ. Γκονζάλες, είδα μια άλλη Ισπανία, έργο αποτέλεσμα, του κυρίου Γκονζάλες και του Σοσιαλιστικού Κόμματος.

Παρατηρώ τις εξελίξεις σε εσάς, κοιτώ τα προβλήματα της κυβερνητικής αστάθειας που είναι πολλά. Οι πρόσφατες εξελίξεις επιβεβαιώνουν απόψεις όπως οι δικές μου, που θέλουν τη σταθερότητα να είναι βασική προϋπόθεση για την διακυβέρνηση των κρατών - μελών της Ευρωπαϊκής Ένωσης και της Ευρωζώνης. Παρατηρώ, επίσης, ως Έλληνας πολιτικός τις εξελίξεις στην Καταλονία. Επισκέφθηκα τελευταία φορά την Καταλονία λόγω της Μπαρτσελόνα, γιατί ο ένας μου γιος είναι Μπαρτσελόνα, τον Οκτώβριο του 2019. Λιγότερες Καταλανικές σημαίες στα μπαλκόνια απ’ όσο στο παρελθόν παρατήρησα, αλλά μια μεγάλη ένταση υπάρχει στην Ισπανία που μεταφέρεται και στην υπόλοιπη Ευρώπη ως ένα πολιτικό θέμα με ιδιαίτερο ενδιαφέρον, όχι σε θετική βάση.

Θέλω να μιλήσω για την διαμόρφωση του νέου Συμφώνου για τη μετανάστευση και το άσυλο και να σας παρακαλέσω και εσάς, όπως κάνουμε και εμείς, εδώ ή πιστεύω τουλάχιστον ότι η κυβέρνησή μας οφείλει να κάνει, να δείτε με προσοχή τι προβλέπει αυτό το νέο Σύμφωνο. Τίποτα κυρίες και κύριοι Βουλευτές του Ισπανικού Κοινοβουλίου, τίποτε δεν προβλέπει για την αποτροπή της μετανάστευσης και όλα θα τα φορτωθούν χώρες όπως η δική μας και η δική σας. Οι χώρες, δηλαδή, υποδοχής, λαμβάνοντας μια οικονομική υποστήριξη από την Ευρωπαϊκή Ένωση. Περίπου, δηλαδή, τα πράγματα όπως σήμερα έχουν. Αν έτσι τελικά καταλήξουν, θα πρέπει και οι δύο χώρες και εσείς και εμείς, να καταψηφίσουμε, να εμποδίσουμε να ολοκληρωθεί αυτή η προσπάθεια.

Κλείνω την ομιλία μου μένοντας στο θέμα της ειρήνης στη Νοτιοανατολική Μεσόγειο. Εμείς, εδώ, αγαπητοί φίλοι, οι Έλληνες πολιτικοί, οι Ελληνίδες πολιτικοί, γνωρίζουμε πόσο ενεργός είναι ο ρόλος της Ισπανίας στο πλαίσιο του ΝΑΤΟ. Γνωρίζουμε ότι είστε η 13η οικονομική δύναμη στον πλανήτη. Γνωρίζουμε ότι είστε η 4η δυνατότερη δύναμη στην Ευρωπαϊκή Ένωση. Γι’ αυτό, περιμένουμε από εσάς, ότι αφορά τα θέματα της Νοτιοανατολικής Μεσογείου, ξέρουμε το ενδιαφέρον σας γενικά για τη Μεσόγειο, αλλά ειδικά για την Νοτιοανατολική Μεσόγειο όπου η Ελλάδα έχει τα προβλήματά της εξαιτίας της συμπεριφοράς της Τουρκίας, θέλουμε να μη μένετε στην πολύ σημαντική εμπορική σχέση που έχετε με την Τουρκία, ειδικά σε θέματα εξοπλισμών και καλά κάνετε. Θέλουμε, όμως, να μην μένετε σε αυτό. Να βλέπετε ποια προβλήματα αντιμετωπίζουμε εμείς, από την επιθετική στάση της Τουρκίας, κάτι που έγινε πασιφανές το έτος 2020 και να στηρίξετε τις προσπάθειες της Ελλάδας και της Γαλλίας του Προέδρου Μακρόν, για μία ειρηνική κατάσταση στη Νοτιοανατολική Μεσόγειο. Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον κ. Λοβέρδο.

Στη συνέχεια, θα δώσουμε τον λόγο στον βουλευτή ενός άλλου ελληνικού κόμματος, της Ελληνικής Λύσης, τον κ. Κώστα Χήτα. Είναι βουλευτής που προέρχεται από τον ελληνικό Βορρά, από τη Θεσσαλονίκη, την πρωτεύουσα δηλαδή της Μακεδονίας. Να ενημερώσω τους Ισπανούς συναδέλφους ότι η δική μας Επιτροπή έχει δύο αντικείμενα. Είναι το αντικείμενο των Εξωτερικών Υποθέσεων και το αντικείμενο της Εθνικής Άμυνας. Αποτελείται από πενήντα τέσσερις βουλευτές, από τους συνολικά 300 βουλευτές του Ελληνικού Κοινοβουλίου.

Κύριε Χήτα, έχετε το λόγο.

**ΚΩΝΣΤΑΝΤΙΝΟΣ ΧΗΤΑΣ: ( Εισηγητής της Ελληνικής Λύσης- ΚΥΡΙΑΚΟΣ ΒΕΛΟΠ** Κύριε Πρόεδρε ευχαριστώ πολύ. Τους χαιρετισμούς μας και από την πλευρά της Ελληνικής Λύσης στους συναδέλφους στην Ισπανία.

Στο σύντομο χρόνο που έχω στη διάθεσή μου θα προσπαθήσω να επικεντρωθώ στην ουσία. Όλη η Ευρώπη, όλος ο κόσμος άλλωστε γνωρίζει, κ. Πρόεδρε και κ. συνάδελφοι στην Ισπανία, για την προκλητική, διεκδικητική στάση των Τούρκων έναντι της Ελλάδος. Θα μπω όμως κατευθείαν στην ουσία του θέματος. Να δούμε λίγο γιατί, ξέρετε τα ευχολόγια, οι αβρότητες και οι καλές σχέσεις, μπορεί να είναι θεμιτά όλα αυτά, αλλά θα πρέπει να κοιτάμε την ουσία, αγαπητοί συνάδελφοι στην Ισπανία.

Και ποια είναι η ουσία; Η ουσία, λοιπόν, είναι ότι η Τουρκία, παρά το ότι απειλεί ουσιαστικά μία χώρα μέλος της Ε.Ε. και εμείς δύο χώρες μέλη της Ε.Ε. συζητάμε αυτή τη στιγμή ως Επιτροπές Εθνικής Άμυνας και Εξωτερικών, έχει κάποιους ευρωπαϊκούς βραχίονες στην πολεμική της μηχανή. Εμείς ως Ελληνική Λύση και ο Πρόεδρός μας, ο Κυριάκος Βελόπουλος, πολλές φορές από βήματος Βουλής έχει πει ότι ουσιαστικά είμαστε μόνοι μας και ότι στις διεθνείς σχέσεις υπάρχουν συμφέροντα.

Να σας πω, λοιπόν, ότι τα ίδια είπαμε και στους Ιταλούς συναδέλφους πριν από λίγο καιρό. Δεν είναι λίγο υποκριτικό να συζητάμε εμείς σήμερα εδώ όταν, για παράδειγμα, η Ιταλία παρέχει σημαντική τεχνογνωσία στα επιθετικά ελικόπτερα, σε κατασκοπευτικούς δορυφόρους και σε μεταγωγικά αεροσκάφη; Δεν είναι λίγο υποκριτικό όταν η Γερμανία της ετοιμάζει τα υποβρύχια σαν το δικό μας τον Παπανικολή, που ήταν το μεγάλο μας όπλο στο Αιγαίο, το «βαρύ χαρτί» της Ελλάδας, και δίνουνε τα σχέδια για αντιγραφή και στους Τούρκους; Ή όταν τους ετοιμάζουν τα Leopard; Δηλαδή, τους τροφοδοτούν με όπλα, με εξοπλιστικά προγράμματα, για να απειλούν μια χώρα μέλος της Ε.Ε. όπως είναι η Ελλάδα, μόνο και μόνο για μπίζνες, για λεφτά.

Και οι Ισπανοί αγαπητοί συνάδελφοι, γιατί ίσχυε και με την προηγούμενη Κυβέρνηση και συνεχίζεται και με αυτή. Παραχωρήσατε τα σχέδια και την τεχνογνωσία για το πρώτο ελικοπτεροφόρο Anadolu. Και ενώ πούλησε η Ισπανία στην Άγκυρα και τα αεροσκάφη ναυτικής συνεργασίας τύπου CN-235. Η Τουρκία ήταν ένας από τους πέντε μεγαλύτερους αποδέκτες ισπανικών όπλων στον κόσμο το 2019. Άρα, τι να συζητάμε τώρα.

Πραγματικά είναι πολύ σημαντικό το ότι συνεργαζόμαστε, το ότι συζητάμε μέσα στα Κοινοβούλιά μας, η Ελλάδα όμως αποδεικνύεται μόνη της. Και τρανό παράδειγμα, αγαπητοί συνάδελφοι στην Ισπανία, είναι στη σύνοδο κορυφής του Δεκεμβρίου η Τουρκία έπεσε στα μαλακά. Δεν υπήρχαν καθόλου κυρώσεις γι’ όλα αυτά τα οποία κάνει. Και θυμίζω επίσης και το αίτημα της Ελλάδος, διά του κ. Δένδια, για εμπάργκο όπλων στην Άγκυρα, το οποίο φυσικά έπεσε και αυτό το κενό.

Βλέπετε, λοιπόν, ότι η Τουρκία αποτελεί τον πέμπτο μεγαλύτερο, καλύτερο ας το πω έτσι, πελάτη της Ε.Ε. Άρα, λοιπόν, θεωρώ λίγο, όχι υποκριτικό, δεν είναι η σωστή λέξη αυτή, αλλά νομίζω ότι δεν κοιτάμε την ουσία της υπόθεσης. Γι’ αυτό λέμε πάντα ότι ουσιαστικά είμαστε μόνοι μας, γιατί τα συμφέροντα υπερισχύουν. Δεν υπάρχουν φιλίες, υπάρχουν συμφέροντα. Και το κάθε κράτος καλώς κάνει, κοιτάει το δικό του συμφέρον.

Θα ήθελα ένα σχόλιο πάνω σε αυτά. Δηλαδή, την ώρα που συζητάμε με τη φίλη σύμμαχο χώρα Ισπανία, Ελλάς και Ισπανία, την ίδια ώρα η Ισπανία να τροφοδοτεί με εξοπλιστικά τους Τούρκους. Και τι κάνουν οι Τούρκοι, απειλούν την Ελλάδα. Δεν μας κάθεται πολύ καλά αυτό.

Άρα, λοιπόν, θα θέλαμε την επίθεση την επίσημη θέση της Ισπανίας. Πολύ σύντομα θα πω για το τεράστιο πρόβλημα της λαθρομετανάστευσης. Να πω ότι η Ελληνική Κυβέρνηση, αγαπητοί συνάδελφοι στην Ισπανία, έχει ιδρύσει δεκάδες δομές παράνομων, σε ελληνικά νησιά αλλά και σε παραμεθόριες περιοχές του Έβρου και σε πολλές περιοχές της χώρας και στα σύνορά μας. Ο πληθυσμός των δομών είναι εξαιρετικά δυσανάλογος με το γηγενή πληθυσμό, όπου μέσα μπορεί να υπάρχουν ισλαμιστές, μπορεί να υπάρχουν εξτρεμιστές, ταγμένοι μισθοφόροι του ISIS, φανατικοί. Άρα, λοιπόν, εδώ υπάρχει τεράστιο πρόβλημα. Θα ήθελα να μας πείτε αν έχει δεχθεί η Ισπανία κάποιο ποσοστό ταυτοποιημένων προσφύγων από την Ελλάδα, σύμφωνα με την ευρωπαϊκή νομοθεσία. Αν θέλετε να μας απαντήσετε.

Στο κομμάτι της πανδημίας, κύριε Πρόεδρε, θα μου επιτρέψετε να κάνω μια μικρή αναφορά. Επέλεξα τις ελληνοτουρκικές σχέσεις, το κομμάτι της λαθρομετανάστευσης και της πανδημίας, τρεις βασικούς πυλώνες, ότι υπάρχουν ζητήματα σχετικά με την επίσημη καταγραφή κρουσμάτων στην Ελλάδα. Ένα πρόβλημα είναι αυτό. Δεύτερο, υπάρχουν προβλήματα με τον εμβολιασμό. Να ενημερώσω τους συναδέλφους στην Ισπανία ότι η κυβέρνηση φέρεται να επέλεξε εδώ στην Ελλάδα μόνο δύο εταιρείες, την Pfizer και την AstraZeneca, ενώ δέχθηκε τον Οκτώβριο, για παράδειγμα, του 2020 και απέρριψε την πρόταση για συμπαραγωγή του SPUTNIK και έχουμε πάρα πολύ αυστηρά και αλλεπάλληλα lockdown, με συνέπεια να γονατίσει, πραγματικά, η οικονομία. Πώς διαχειρίζονται οι ισπανικές αρχές, λοιπόν, το lockdown; Ποια είναι η αναλογία, θα θέλαμε να μας πείτε, κλινών covid-19 σε σχέση με τον πληθυσμό της Ισπανίας και σε τι επίπεδα κυμαίνεται η οικονομική ύφεση στην Ισπανία λόγω των μέτρων κατά της πανδημίας; Σας ευχαριστώ πάρα πολύ για την προσοχή σας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ. Θα παρακαλέσω, κύριε Πρόεδρε, κύριε συνάδελφε, κύριε Klose να πάρετε τον λόγο από την πλευρά της ισπανικής Επιτροπής, για να συνεχίσουμε με τους φίλους συναδέλφους.

**MARI KLOSE, PAU (GS):** Ευχαριστώ πολύ, κύριε Πρόεδρε. Θα δώσω τον λόγο στον κύριο Santiago.

**SANTIAGO ROMERO, ENRIQUE FERNANDO (GCUP – EC – GC):** Ευχαριστώ πολύ, κύριοι Πρόεδροι των Επιτροπών των αμφότερων Κοινοβουλίων. Κατ’ αρχήν έναν εγκάρδιο χαιρετισμό από το UNIDAS PODEMOS στον φίλο λαό της Ελλάδας με τον κοινό μεσογειακό πολιτισμό. Είναι βασικό, θεμελιώδες, για την ομάδα μας να δουλεύουμε σε ένα κοινό πρόγραμμα ασφαλείας στη Μεσόγειο μέσα από τη συνεργασία Βορρά-Νότου. Να αποφύγουμε οποιαδήποτε διαμάχη και αποσταθεροποίηση. Μας ανησυχεί ιδιαίτερα η αποσταθεροποίηση στη Μεσόγειο, η οποία προκαλείται από την τρομοκρατική επίθεση στη Συρία, με την άμεση συμμετοχή της τουρκίας, με στόχο την αποσταθεροποίηση της περιοχής και την υιοθέτηση πολιτικών για να στηρίξουμε περιβαλλοντικά τη Μεσόγειο.

Η κατάσταση στη Βόρεια Αφρική και στη Μέση Ανατολή μας ανησυχεί. Η κατάληψη από το Ισραήλ της Παλαιστίνης και η απάνθρωπη μεταχείριση του πληθυσμού της εκεί, όπως και τα προβλήματα που αντιμετωπίζει ο Λίβανος, τα οποία χρήζουν της άμεσης συμμετοχής και υποστήριξης της Ευρωπαϊκής Ένωσης, όπως και η λήψη συγκεκριμένων μέτρων για να αντιμετωπιστεί η καταστροφή του κράτους της Λιβύης, η οποία με τη σειρά του έχει δημιουργήσει μία τεράστια αστάθεια στην περιοχή και, φυσικά, εφαρμογή των αποφάσεων των Ηνωμένων Εθνών στη διαμάχη που υπάρχει μεταξύ του Μαρόκου και της Δημοκρατίας της Σαχάρας.

Η Ευρώπη θα πρέπει να διασφαλίσει την εφαρμογή της Σύμβασης της Γενεύης που θα υιοθετεί τα πρόσωπα, τα οποία έρχονται στην Ευρώπη, που έρχονται από εμπόλεμες περιοχές. Θα πρέπει να καταδικάσουμε την παραβίαση των ανθρωπίνων δικαιωμάτων και είναι απαραίτητο η Ευρωπαϊκή Ένωση να καταλήξει σε μια συμφωνία υποδοχής, που θα κατανέμει σε όλες τις χώρες της Ευρωπαϊκής Ένωσης τους μετανάστες οι οποίοι φτάνουν φεύγοντας από την παραβίαση των δικαιωμάτων τους στις αντίστοιχες χώρες.

Εμείς, μέσα από την κυβέρνηση της συμμαχίας, έχουμε πάρει μέτρα που δημιουργούν μια τεράστια κοινωνική ασπίδα για να μην μείνει κανένας πίσω. Με σημαντικές κοινωνικές επενδύσεις και μέτρα για τη διατήρηση της απασχόλησης και βρισκόμαστε μπροστά σε μια πρόκληση ανάκαμψης.

Η πανδημία έχει θέσει σε αμφισβήτηση την ασφάλεια του ανθρώπου, είδαμε ότι πολλές φορές μας έλειπαν βασικά είδη προστασίας του προσωπικού. Οι πολιτικές του ακραίου φιλελευθερισμού έκαναν πολύ μεγάλη ζημιά στις χώρες, ιδιαίτερα της νοτίου Ευρώπης και είναι απαραίτητη μια ευρεία συμμαχία των χωρών της νοτίου Ευρώπης στο πλαίσιο της Ευρωπαϊκής Ένωσης για να αντιμετωπίσουν προβλήματα και καταστάσεις κοινές. Μεταξύ άλλων την επανα βιομηχανοποίηση, η οποία θα πρέπει να βασισθεί στους άξονες του Ευρωπαϊκού Ταμείου Next Generation, της οικολογικής και ενεργειακής μετάβασης, της ψηφιοποίησης της οικονομίας και της βιοτεχνολογικής βιομηχανίας. Και πιστεύουμε ότι η Ελλάδα και η Ισπανία θα πρέπει να συστήσουν μια συμμαχία, έτσι ώστε ο νότος της Ευρώπης να πάψει να είναι χώρες, που το ΑΕΠ τους να στηρίζεται σε πολύ μεγάλο βαθμό σε υπηρεσίες, όπως ο τουρισμός, που είναι πολύ ευαίσθητος και υπέστη πολύ μεγάλη ζημιά με την πανδημία και να βάλουμε σε εκκίνηση μια οικονομία της γνώσης, της τεχνολογίας και της ανάπτυξης. Είμαστε χώρες με προβλήματα παρεμφερή, θα πρέπει να ενισχύσουμε τη συνεργασία μεταξύ μας και ο ελληνικός λαός και το ελληνικό κοινοβούλιο θα πρέπει να ξέρει ότι έχει την υποστήριξη αυτής της κοινοβουλευτικής ομάδας προς όφελος των δύο χωρών.

Ευχαριστώ πολύ.

**MARI KLOSE, PAU (GS), (PRESIDENT):** Ευχαριστώ κ. SANTIAGO.

Από την ρεπουμπλικανική ομάδα το λόγο έχει η κυρία MARIA DANTRAS.

Στο σημείο αυτό γίνεται η β΄ ανάγνωση του καταλόγου των μελών της επιτροπής. Παρόντες ήταν οι. βουλευτές κ.κ… Αναστασιάδης Σάββας, Βαγιωνάς Γεώργιος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Θεοδωρικάκος Παναγιώτης (Τάκης) Καββαδάς Αθανάσιος, Καιρίδης Δημήτριος, ,Κεδίκογλου Συμεών (Σίμος) Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης , Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος ,Ζουράρης Κωνσταντίνος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Συντυχάκης Εμμανουήλ Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής):** Ακούγεστε πολύ καλά.

**MARIA DANTRAS:** Καλημέρα. Δεν ξέρω αν ακούγομαι καλά, γιατί είμαι στο τρένο, κατευθύνομαι στη Μαδρίτη και πραγματικά νιώθω άσχημα που σε μια τόσο σημαντική συνεδρίαση βρίσκομαι σε ένα ταξίδι καθοδόν από την τακτική μου κατοικία προς τον τόπο εργασίας μου. Καταρχήν, θα ήθελα να ξέρω αν ακούγομαι καλά.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής):** Ακούγεστε πολύ καλά.

**MARIA DANTRAS:** Ευχαριστώ πολύ τους και τις Βουλευτές της Ελλάδας και ευχαριστώ όλους όσους έκαναν εφικτή αυτή τη συνάντηση. Από την ρεπουμπλικανική ομάδα θα θέλαμε να δώσουμε ιδιαίτερη έμφαση στο θέμα των μεταναστευτικών ρευμάτων, των μεταναστών και των προσφύγων και ιδιαίτερα σε ένα θέμα πάρα πολύ σημαντικό. Πριν από λίγες ημέρες από μια έκθεση της Διεθνούς Αμνηστίας προέκυψε το θέμα των πολιτικών απώθησης αυτών των ανθρώπων και της πρακτικής των διαφόρων μέτρων απώθησης τους και επανα προώθησης τους και τα διάφορα μοντέλα απώθησης αυτών των ατόμων επιλεκτικά επανα προώθησης μεταναστών και προσφύγων. Και τώρα αφού είμαστε σε αυτή τη συνεδρίαση…

**(Υπάρχει πρόβλημα στη σύνδεση με τη Βουλευτή)**

Ζητήσαμε, λοιπόν, να γίνει αυτή η έρευνα της Διεθνούς Αμνηστίας, ξέρουμε ότι αυτά τα χρόνια η μεταναστευτική πολιτική της Ευρωπαϊκής Ένωσης βασίζεται σε αυστηρούς συνοριακούς ελέγχους και στην εξωτερική ανάθεση, θα λέγαμε, του ελέγχου αυτών των συνόρων σε τρίτες χώρες, είδαμε συμφωνίες με το Μαρόκο, με την Τουρκία, όπως έγινε λόγος προηγουμένως. Αν και οι χώρες έχουν βέβαια το δικαίωμα να ελέγχουν την είσοδο στον χώρο τους, θα πρέπει όμως αυτό να το κάνουν σύμφωνα με το νόμο και τις διεθνείς συμβάσεις. Πιστεύουμε ότι θα πρέπει να γίνουν σεβαστά τα θεμελιώδη δικαιώματα αυτών των ατόμων και οι πρακτικές του να συλλαμβάνονται αυτά τα άτομα εκεί και οι μετανάστες και οι πρόσφυγες να επανα προωθούνται πριν φθάσουν στα σύνορα της Ευρώπης, νομίζω ότι είναι αυτές οι επανα προωθήσεις εν θερμώ, που κατά τη γνώμη της κοινοβουλευτικής μας ομάδας πιστεύουμε ότι δεν συνάδουν με τις αξίες της Ευρωπαϊκής Ένωσης. Αυτές οι πρακτικές θα έλεγα ότι παραβιάζουν τους ανθρωπιστικούς νόμους και τις διεθνείς συμβάσεις για τα ανθρώπινα δικαιώματα. Οι διεθνείς οργανισμοί ανθρωπίνων δικαιωμάτων και οι οργανώσεις της κοινωνίας των πολιτών ενημερώνουν περιοδικά για περιπτώσεις επανα προώθησης.

Σύμφωνα με τις εκθέσεις αυτές, η υπερβολική άσκηση βίας από τις δυνάμεις αυτές των χωρών μελών της Ευρωπαϊκής Ένωσης και των διαφόρων υπηρεσιών εκεί …..

(Στο σημείο αυτό διακόπτεται η σύνδεση)

Έχει ζητηθεί, κατ’ επανάληψη, από τις χώρες της Ευρωπαϊκής Ένωσης, να σέβονται τα ανθρώπινα δικαιώματα στα σύνορά τους και έχουν ήδη ληφθεί διάφορα νομικά μέτρα για την υπεράσπιση αυτών των δικαιωμάτων, για τα μέτρα αυτά που λαμβάνονται στα σύνορα…..

(Στο σημείο αυτό διακόπτεται η σύνδεση)

Θέλω να υποβάλλω δύο ερωτήματα…..

(Στο σημείο αυτό διακόπτεται η σύνδεση)

Το δεύτερο ερώτημα είναι, πώς οι δύο χώρες θα μπορούσαν να ελέγξουν…..

(Στο σημείο αυτό διακόπτεται η σύνδεση)

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής) :** Ευχαριστώ πολύ κύριε Πρόεδρε.

Είναι σημαντικό για εμάς φίλοι συνάδελφοι από την Ισπανία, το ότι έχουμε την ευκαιρία να ανταλλάσσουμε αυτές τις απόψεις. Πιστεύουμε πολύ στην κοινοβουλευτική διπλωματία, γι’ αυτό επιδιώκουμε αυτές τις κοινές μας συναντήσεις, αυτές τις κοινές μας συνεδριάσεις. Και μια που μιλάμε για κοινοβουλευτική διπλωματία, θα ήθελα να σας μεταφέρω και τους χαιρετισμούς του Προέδρου της Βουλής των Ελλήνων, του κυρίου Κωνσταντίνου Τασούλα.

Προχωρούμε και εμείς και κλείνουμε τον κύκλο των Εισηγητών με την κυρία Σοφία Σακοράφα, επίσης βουλευτή από εδώ, από την Αθήνα, του κόμματος ΜέΡΑ25.

Παρακαλώ κυρία Σακοράφα έχετε το λόγο.

**ΣΟΦΙΑ ΣΑΚΟΡΑΦΑ : (Εισηγήτρια του ΜέΡΑ25)** Ευχαριστώ πολύ κύριε Πρόεδρε.

Χαιρετώντας εκ μέρους του ΜέΡΑ25 τους συναδέλφους από το Ισπανικό Κοινοβούλιο, θα ξεκινήσω, λέγοντας, ότι ένα σοβαρότατο πρόβλημα, κοινό για τις χώρες μας, είναι η διασφάλιση του δικαιώματος στην εργασία. Αυτό δείχνουν τα στοιχεία της ανεργίας, ιδίως για τους νέους. Τα μέτρα για τον covid έχουν πλήξει καίρια την μικρομεσαία επιχειρηματικότητα. Αυτό σημαίνει μεγαλύτερο πεδίο δράσης για τους ισχυρούς της αγοράς, φυσικά. Έτσι, αποδυναμώνονται ακόμη περισσότερο οι θέσεις των εργαζομένων. Η αύξηση του χρέους, δημόσιου και ιδιωτικού, είναι αλματώδης. Όσο η προοπτική ανάκαμψης απομακρύνεται, τόσο εντονότερη θα γίνεται η ανάγκη για διαγραφή χρεών.

Θεωρούμε, ότι αυτό το ώριμο και δίκαιο αίτημα, πρέπει να απασχολήσει τη συνεδρίασή μας σήμερα. Οι επιλογές της Ευρωπαϊκής Ένωσης, ακόμα και πριν τον covid, περιορίζουν δραστικά τις δυνατότητες για ισόρροπη ανάπτυξη. Οι επιχειρήσεις του κέντρου της Ευρωπαϊκής Ένωσης, βασίζονται στα συγκριτικά πλεονεκτήματα της παραγωγής τους. Η θέση τους ενισχύεται πρόσθετα από ένα αδιαφανές τραπεζικό σύστημα, που ενισχύει τον εκσυγχρονισμό τους, σε βαθμό προκλητικό, σε σχέση με όσες δραστηριοποιούνται στην περιφέρεια, που δεν μπορούν να ακολουθήσουν. Το πρόβλημα αναδεικνύεται ακόμα σε τομείς επιχειρηματικής συνεργασίας.

Αυτό σημαίνει μεγαλύτερο πεδίο δράσης για τους ισχυρούς της αγοράς φυσικά. Έτσι αποδυναμώνεται ακόμη περισσότερο η θέση των εργαζομένων. Η αύξηση του χρέους δημόσιου και ιδιωτικού είναι αλματώδης όσο η προοπτική ανάκαμψης απομακρύνεται, τόσο εντονότερη θα γίνεται η ανάγκη για διαγραφή χρεών.

Θεωρούμε, ότι αυτό το ώριμο και δίκαιο αίτημα πρέπει να απασχολήσει τη συνεδρίαση μας σήμερα. Οι επιλογές της Ευρωπαϊκής Ένωσης ακόμα και πριν το covid περιορίζουν δραστικά τις δυνατότητες για ισόρροπη ανάπτυξη. Οι επιχειρήσεις του κέντρου της Ευρωπαϊκής Ένωσης βασίζονται στα συγκριτικά πλεονεκτήματα της παραγωγής τους. Η θέση τους ενισχύεται πρόσθετα από ένα αδιαφανές τραπεζικό σύστημα που ενισχύει τον εκσυγχρονισμό τους σε βαθμό προκλητικό σε σχέση με όσες δραστηριοποιούνται σε Περιφέρεια που δεν μπορούν να ακολουθήσουν. Το πρόβλημα αναδεικνύεται ακόμα σε τομείς επιχειρηματικής συνεργασίας.

Ένα χαρακτηριστικό παράδειγμα θα αναφέρω. Ανακοίνωσε το καλοκαίρι 15.000 απολύσεις σε όλα τα εργοστάσια της. Στη Γερμανία οι απολύσεις ανεστάλησαν μέχρι το τέλος του 2023 μετά από πολύμηνες διαπραγματεύσεις με το πανίσχυρο συνδικάτο …… Ανάλογα θετική είναι η πορεία για τη Γαλλία, αλλά και για την Μεγάλη Βρετανία, όμως το ερώτημα παραμένει, τι θα γίνει με τους εργαζόμενους στην Ισπανία. Τα δίκαια αιτήματα της κοινωνικής βάσης απέναντι σε ένα μέλλον που προδιαγράφεται ζοφερό αντιμετωπίζονται απλώς με ένταση των μέτρων καταστολής. Προχθές π.χ. σε κεντρική πλατεία της εκλογικής μου περιφέρειας πολίτες δέχθηκαν αναίτια επίθεση υπέρμετρης βίας από αστυνομικούς. Τέτοια φαινόμενα, συνάδελφοι, μας γίνανε πολλά χρόνια πίσω και επικαλούμαι φυσικά την κοινή εμπειρία των λαών μας από αντιδημοκρατικά καθεστώτα.

Πάντως οι καιροί έχουν αλλάξει. Πριν 45 χρόνια η Δημοκρατία κινδύνευε κυρίως από στρατιωτικούς. Σήμερα κινδυνεύει περισσότερο από τραπεζίτες. Και μια και μιλάμε για τράπεζες οι ισπανικές τράπεζες ακολούθησαν μια αλόγιστη πολιτική στήριξης της οικονομίας του καθεστώτος Ερντογάν στην Τουρκία. Ενίσχυαν διαρκώς μια καθόλα υπερτιμημένη οικονομία με υπερτιμημένο νόμισμα, έτσι αυτό-εγκλωβίστηκαν. Τα διαρκώς αυξανόμενα ανοίγματα των τραπεζών αυτών δεν στήριζαν μια κανονική αγορά ή μια κοινωνική οικονομία στην ουσία στήριζαν τα ιδιοτελή συμφέροντα μιας συγκεκριμένης ελίτ με πυρήνα την οικογένεια του Τούρκου Προέδρου και συνδέονταν όλο και ισχυρότερα με αυτά. Στην ξέφρενη πορεία της τουρκικής λίρας σε «ένα φορτηγό στον κατήφορο και χωρίς φρένα» αυτοί οι τραπεζίτες είναι συνεπιβάτες, όπως και οι πολιτικές ηγεσίες που στήριξαν αυτές τις επιλογές. Ο ισπανικός λαός που πληρώνει αυτές τις πολιτικές ασφαλώς και θα τις κρίνει.

Το τουρκικό καθεστώς εκτός από την επίδειξη αντιδημοκρατικών πρακτικών στο εσωτερικό του ακολουθεί και μια συνειδητή πολιτική περιφρόνησης του διεθνούς δικαίου. Απειλεί ευθέως την κυριαρχία και τα κυριαρχικά δικαιώματα δύο χωρών της Ευρωπαϊκής Ένωσης της Ελλάδας και της Κύπρου.

Παρόλα αυτά εξοπλίζεται από άλλες χώρες της Ευρωπαϊκής Ένωσης στο πλαίσιο συμφωνιών που θεωρούνται απολύτως θεμιτές. Μεταξύ αυτών είναι και η Ισπανία.

Θα αναφέρω μόνο τον ισπανικό εξοπλισμό της Τουρκίας με το λιγότερο επιθετικό χαρακτήρα τα αεροσκάφη CN 235 που χρησιμοποιούνται από την Τουρκία για υπερπτήσεις πάνω από ελληνικά νησιά και από την Κύπρο.

Προφανώς το εμπορικό στοιχείο αυτών των συμφωνιών υπερισχύει και της προστασίας του διεθνούς δικαίου, αλλά και της λεγόμενης ευρωπαϊκής αλληλεγγύης. Εμείς όμως έχουμε εμπιστοσύνη στον ισπανικό λαό, έχουμε και ισχυρούς δεσμούς. Πριν λίγα χρόνια το κίνημά σας έδωσε δύναμη και σε εμάς στον αγώνα μας κατά των κεντρικών ευρωπαϊκών πολιτικών σε βάρος μας.

Και μια τελευταία αναφορά, κύριοι συνάδελφοι, τα ισπανικά είναι μητρική γλώσσα σχεδόν μισού δισεκατομμυρίου ανθρώπων επίσημη γλώσσα σε 21 χώρες της Ευρωπαϊκής Ένωσης και στον Οργανισμό Ηνωμένων Εθνών. Είναι απώλεια για την ελληνική διπλωματία ότι πρόσφατα καταργήθηκε μαζί με άλλες επίσημες γλώσσες του ΟΗΕ από τις εξετάσεις για τους διπλωμάτες μας. Εμείς αντισταθήκαμε σε αυτή την αντικυβερνητική κίνηση, σε αυτή την κυβερνητική κίνηση και φυσικά θα συνεχίσουμε την προσπάθεια για την ανατροπή της.

Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ την κυρία Σακοράφα.

Στο σημείο αυτό, κύριε Πρόεδρε, έχουμε από ελληνικής πλευράς ολοκληρώσει τον κύκλο των εισηγητών. Επειδή είχαμε συνεννοηθεί να δίνουμε τον λόγο σε δύο συναδέλφους από ισπανικής πλευράς και δύο από ελληνικής πλευράς.

Εάν δεν έχετε αντίρρηση να δώσω τον λόγο στον πρώτο βουλευτή από εκείνους τους Έλληνες βουλευτές, που ζήτησαν να πάρουν το λόγο πέρα από τους εισηγητές των κομμάτων.

**Comez-Reino Varela Antonio (First Vice President):** Εμείς έχουμε μία παρέμβαση ακόμα σε αυτόν τον κύκλο, μας λείπει ένας εισηγητής.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ωραία τότε παρακαλώ να ολοκληρώσουμε τον κύκλο των εισηγητών κύριε συνάδελφε, με τον Ισπανό συνάδελφο, που θα είναι εισηγητής και εκπρόσωπος ενός κόμματος.

**Comez-Reino Varela Antonio (First Vice President):** Το λόγο έχει η Marioma Ielamola Dausa’.

**MARIONA ILLAMOLA DAUSA:** Όπως σας έλεγα, λοιπόν, εμείς είμαστε μέλη από το Καταλανικό Κόμμα, JUNTS PER KATALUNYA. Η αλήθεια είναι ότι είναι πολύ ενδιαφέρουσες αυτού του είδους οι συζητήσεις, αυτού του είδους οι συναντήσεις. Νομίζω ότι όλοι μαθαίνουμε κάτι και «πλουτίζουμε» για να μην επαναλάβω πάλι τα θέματα τα οποία έχουν τεθεί, θα ήθελα να επικεντρωθώ στο θέμα της Ευρωπαϊκής Ένωσης. Τόσο η Ελλάδα όσο και η Ισπανία είναι μέλη της Ευρωπαϊκής Ένωσης.

Από τη δική μας πλευρά το θέμα του Brexit ήταν ένα παράδειγμα ενότητας των 27 που κατάφεραν να διατηρήσουν την ενότητά τους, παρά το ότι φαινόταν ότι θα ήταν πολύ δύσκολο αυτό ή αδύνατον. Η απάντηση στην σημερινή οικονομική κρίση, λόγω της πανδημίας του Covid ήταν διαφορετική από την ανταπόκριση της Ευρωπαϊκής Ένωσης στην κρίση του 2008. Το πρόβλημα που έχουμε αυτή τη στιγμή με όλα αυτά τα χρήματα του ταμείου NEXT GENERATION - γιατί εδώ πιστεύουμε από το  JUNTS PER KATALUNYA. - ότι οι κυβερνήσεις έχουν ένα σημαντικό έργο μπροστά τους για να επενδύσουν αυτά τα χρήματα, για να απορροφήσουν αυτούς τους πόρους.

Τα εθνικά σχέδια, λοιπόν, τα εθνικά προγράμματα είναι πολύ σημαντικά. Έχουμε, όμως, αμφιβολίες σε σχέση με το πρόγραμμα που θα παρουσιάσει η Κυβέρνηση της Ισπανίας που το ανέφερε και ένας συνάδελφος προηγουμένως.

Στο θέμα της πανδημίας, επίσης, είναι αλήθεια ότι η Ευρωπαϊκή Ένωση έδειξε ενότητα σε κάποια σημεία, όμως βλέπουμε τώρα, σιγά-σιγά, κάποιες θα λέγαμε αποφάσεις αποκλίνουσες σε κάποιες χώρες μέλη, οπότε γίνονται κατανοητές από τους πολίτες.

Κάποια από τα στοιχεία που αναδείχθηκε, εδώ είναι το θέμα της κινητικότητας και το θέμα της ασφάλειας.

Είναι αλήθεια, θα πρέπει να υπάρξουν περιορισμοί στην κινητικότητα, γιατί βοηθάει στην καταπολέμηση του Covid, αλλά επηρεάζει όμως το θέμα του τουρισμού. Γίνεται λόγος τώρα για το «Ευρωπαϊκό Πιστοποιητικό Εμβολιασμού». Εμείς συμφωνούμε απόλυτα σε αυτό γιατί είναι μία από τις προτάσεις που ο Πρόεδρος, τώρα, της Περιφερειακής Κυβέρνησης της Καταλονίας, λάνσαρε τότε με την υποστήριξη μιας ομάδας ειδικών. Εκείνο τον καιρό οι ισπανικές αρχές την είχαν απορρίψει αυτή την πρόταση αλλά χαιρόμαστε πάρα πολύ που τώρα προχωράει μπροστά και σιγά σιγά υλοποιείται. Έγινε λόγος για τη μετανάστευση, έγινε λόγος για σύνορα.

Συμφωνούμε ότι το θέμα θα πρέπει να διαχειριστεί και να υποστεί σωστή διαχείριση όμως.

Φρονούμε ότι δεν είναι θέμα το πώς θα διαχειριστείς αυτά τα άτομα, θα πρέπει να πας όμως στη ρίζα του προβλήματος, γιατί αυτά τα άτομα φεύγουν από τις χώρες τους, γιατί αυτά τα άτομα διακινδυνεύουν τη ζωή τους έτσι όπως την διακινδυνεύουν για να φτάσουν στο όνειρο το ευρωπαϊκό που βλέπουμε ότι δεν είναι και τόσο όνειρο.

Θα πρέπει, λοιπόν, να γίνει διαχείριση με σεβασμό των αξιών της Ευρωπαϊκής Ένωσης, με αλληλεγγύη προς τα άτομα αυτά, αλλά και με αλληλεγγύη μεταξύ των χωρών της Ευρωπαϊκής Ένωσης. Τη διάσκεψη για το μέλλον της Ευρώπης που έχουμε μπροστά μας είναι μια ευκαιρία για να αλλάξουμε αυτά τα πράγματα.

Από τη δική μας πλευρά, όμως, πιστεύουμε ότι θα πρέπει να ακούσουμε τους πολίτες, θα πρέπει να ακούσουμε τους νέους που είναι το μέλλον μας. Θα πρέπει να ακούσουμε τα Περιφερειακά Κοινοβούλια, γιατί αν όλοι αυτοί οι κλάδοι και τομείς δεν έχουν φωνή, δεν έχουν λόγο, τότε θα είναι πολύ δύσκολο να καταλάβουμε το τι θέλουν οι πολίτες για το μέλλον της Ευρώπης. Περισσότερη Ευρώπη, λιγότερη Ευρώπη, να μείνουμε όπως είμαστε;

Νομίζω ότι στην Ελλάδα και την Ισπανία μας συμφέρει αυτό. Και είναι αλήθεια ότι το Junts Per Catalunya είμαστε ένα κόμμα που υποστηρίζει την ανεξαρτησία της Καταλονίας, πιστεύουμε όμως στο ευρωπαϊκό όραμα, πιστεύουμε σε μια Καταλανική Δημοκρατία η οποία θα αποτελεί μέλος της Ευρωπαϊκής Ένωσης. Δεν θα πάψουμε όμως να ασκούμε κριτική στην Ευρωπαϊκή ΄Ένωση. Υπάρχουν απόψεις της Ευρωπαϊκή ΄Ένωση που είναι πολύ θετικές, αλλά υπάρχουν και άλλα θέματα τα οποία επιδέχονται πολύ μεγάλης βελτίωσης.

Εμείς υποστηρίζουμε την επάνοδο στις βασικές, θεμελιώδεις αξίες της Ευρωπαϊκής Ένωσης, σεβασμού των ανθρωπίνων δικαιωμάτων, του κράτους δικαίου, της δημοκρατίας, της ελευθερίας της έκφρασης σε όλες τις χώρες της Ευρωπαϊκής Ένωσης σε όλα τα κράτη της Ευρωπαϊκής Ένωσης και να μην εξαρτόμαστε πάντα από κομματικά συμφέροντα ή από πιέσεις από διάφορους τομείς, όπως είδαμε θα λέγαμε από την ψηφοφορία που έγινε χθες στο Ευρωκοινοβούλιο, όπου ήρθη η κοινοβουλευτική ασυλία του Προέδρου Puigdemont.

Ελπίζω οι επόμενες συναντήσεις μας να γίνουν δια ζώσης. Ευχαριστώ πολύ.

**MARI KLOSE PAUL (President):** Ευχαριστώ πολύ, κυρία Illamola.

Να ξεκινήσουμε τον δεύτερο κύκλο παρεμβάσεων, που θα είναι ελεύθερες παρεμβάσεις, εκτός από την ισπανική περίπτωση, που έχουμε ακόμα τρεις ομάδες για να παρέμβουν.

Θα δώσω το λόγο στον Έλληνα Πρόεδρο για να δώσει το λόγο στους Έλληνες βουλευτές που τον έχουν ζητήσει και στη συνέχεια θα δώσω εγώ το λόγο στις κοινοβουλευτικές ομάδες που ακόμα έχουν μείνει εδώ στο Ισπανικό Κοινοβούλιο.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ πολύ, κύριε Πρόεδρε.

Θέλω να δώσω το λόγο στον Πρόεδρο της Επιτροπής Εξοπλισμών της Ελλάδος και βουλευτή Πελοποννήσου της Λακωνίας από την περιοχή της Αρχαίας Σπάρτης, όπως ξέρετε από την ιστορία, τον κ. Αθανάσιο Δαβάκη, για τη δική του τοποθέτηση.

Παρακαλώ, κύριε Δαβάκη, έχετε το λόγο.

**ΑΘΑΝΑΣΙΟΣ ΔΑΒΑΚΗΣ :**  Σας ευχαριστώ πολύ, κ. Πρόεδρε.

Θέλω να καλημερίσω τους Ισπανούς αλλά και τους Έλληνες συναδέλφους εδώ από τη Σπάρτη και παράλληλα να χαιρετίσω την πρωτοβουλία και αυτής της κοινής συνεδρίασης, μεταξύ της Επιτροπής Εξωτερικών Υποθέσεων του Κογκρέσου της Ισπανίας και της δικής μας Επιτροπής, της Επιτροπής Εξωτερικών και Άμυνας της Βουλής των Ελλήνων.

Ως Πρόεδρος, όπως είπατε, της Επιτροπής Εξοπλιστικών Προγραμμάτων του Ελληνικού Κοινοβουλίου, θα μείνω περισσότερο στη στρατιωτική διάσταση αυτής της σχέσης και αυτής της διαχρονικής συνεργασίας με την Ισπανία και ειδικότερα θα στρέψω την προσοχή μου, σ΄ αυτή την σύντομη παρέμβαση, στο ενδιαφέρον που αυτό τον καιρό η ισπανική ναυπηγική βιομηχανία έχει δείξει σχετικά με τη συμμετοχή της στο ελληνικό πρόγραμμα απόκτησης τεσσάρων νέων φρεγατών, καθώς και στο πρόγραμμα αναβάθμισης τμήματος του ήδη υπάρχοντος ελληνικού στόλου επιφανείας.

Πρέπει να καλωσορίσουμε αυτό το ενδιαφέρον, το ισπανικό ενδιαφέρον και ανεξάρτητα από το αποτέλεσμα της διαδικασίας επιλογής ελπίζουμε να αποτελέσει μια πολύ καλή ευκαιρία για ακόμη βαθύτερη συνεργασία μεταξύ των δύο χωρών μας στον αμυντικό τομέα και όχι μόνο φυσικά.

Ιδίως σε αυτούς τους δύσκολους καιρούς η διαρκής εμβάθυνση των συνεργασιών στον τομέα της αμυντικής βιομηχανίας μεταξύ όλων των χωρών της Ευρωπαϊκής Ένωσης είναι μια αναγκαία συνθήκη για τη μελλοντική εξέλιξη του κρίσιμου αυτού παραγωγικού και τεχνολογικού κλάδου της ευρωπαϊκής γενικά οικονομίας.

Αν και οι συνεργασίες αυτές δεν είναι πάντα ανέφελες, όπως φάνηκε ενδεικτικά στην περίπτωση της αναβάθμισης των γερμανικών, γαλλικών και ισπανικών ελικοπτέρων Tiger, αποτελούν, όμως, νομίζω, τη μοναδική ίσως επιλογή για να παραμείνει η ευρωπαϊκή αμυντική βιομηχανία διεθνώς ανταγωνιστική και ακμάζουσα.

Παίρνοντας, λοιπόν, υπόψη τη σημασία αυτών των διεθνών αμυντικών συνεργασιών, καθώς και τις οικονομικές δυσκολίες, που έχει επιφέρει η πανδημία, κατανοούμε τις όποιες επιφυλάξεις της Ισπανίας, της φίλης αυτής χώρας, με την οποία μας συνδέουν πολλαπλοί δεσμοί, σχετικά με τη συμμετοχή της στη διαμόρφωση ενός αυστηρού και κυλιόμενου καθεστώτος διεθνών κυρώσεων, απέναντι στην Τουρκία.

Η Ελλάδα, όπως όλοι οι συνάδελφοι γνωρίζουμε, είναι η πρώτη χώρα που υποστηρίζει το διεθνές δίκαιο, τη διεθνή συνεργασία και την αρχή ότι οι συμφωνίες πρέπει να τηρούνται. Δυστυχώς, όμως, κάποιοι περιφερειακοί παίκτες, όπως η γειτονική μας Τουρκία, επιμένουν να απορρίπτουν το δίκαιο και τη λογική, ως βάση των διεθνών σχέσεων και συναλλαγών, προωθώντας παράνομες και παράλογες απαιτήσεις και χρησιμοποιώντας απειλές, σε μία προσπάθεια επιβολής των θέσεων τους.

Σε αυτό το πλαίσιο και εκτός των γνωστών σε εμάς τους Έλληνες απειλών και ενεργειών εις βάρος της χώρας μας, η Τουρκία έχει εμπλακεί σχεδόν σε όλα τα πολιτικά και στρατιωτικά μέτωπα, όπως πολύ καλά γνωρίζουν οι συνάδελφοι Ισπανοί, της Μέσης Ανατολής, του Καυκάσου και της Αφρικής. Δηλαδή, η Λιβύη, η Συρία, το Ιράκ, η Υεμένη, το Σουδάν, το Ναγκόρνο Καραμπάχ, η Ακτή του Ελεφαντοστού, το Μάλι, είναι μερικά από τα μέρη στα οποία η γειτονική, προς εμάς την Ελλάδα χώρα, έχει εμπλακεί είτε άμεσα είτε σε συνεργασία με τοπικούς εκεί παράγοντες, δημιουργώντας παντού προβλήματα και διεκδικώντας, φυσιολογικά, μία θέση στο όποιο αυριανό τραπέζι των διαπραγματεύσεων.

Για αυτό το λόγο, όπως είπα και προηγουμένως, πιστεύω ότι, μόνο η συντεταγμένη κοινή μας δράση στο ευρωπαϊκό επίπεδο, μπορεί να στείλει το μήνυμα στην Τουρκία, ότι οι απειλές κατά κρατών μελών της Ευρωπαϊκής Ένωσης, η συστηματική καταπάτηση του διεθνούς δικαίου, η παραβίαση των δημοκρατικών αρχών και της ελευθεροτυπίας και ο παρεμβατισμός σε διάφορες εμφύλιες και θα έλεγα διεθνείς συγκρούσεις, είναι συμπεριφορές, που δεν ταιριάζουν σε ένα κράτος, που φιλοδοξεί να διατηρεί καλές σχέσεις με εμάς, χώρα της Ευρωπαϊκής Ένωσης.

Ενόψει, συνεπώς, αυτής της πραγματικότητας, καλώ τη φίλη Ισπανία, να επαναξιολογήσει το ενδεχόμενο της διαμόρφωσης ενός πλαισίου ισχυρών και αποφασιστικών ευρωπαϊκών κυρώσεων, έναντι της Τουρκίας. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής):** Ευχαριστούμε πολύ τον κύριο Δαβάκη. Συνεχίζω, κύριε Πρόεδρε, δίνοντας το λόγο σε άλλη μία Ελληνίδα βουλευτή μέλος της Επιτροπής μας. Έρχεται από τον ελληνικό βορρά και είναι η κυρία Θεοδώρα Τζάκρη, βουλευτής του νομού Πέλλας. Παρακαλώ πολύ, κυρία Τζάκρη, έχετε το λόγο.

**ΘΕΟΔΩΡΑ ΤΖΑΚΡΗ:** Σας ευχαριστώ πολύ. Θέλω να καλημερίσω και εγώ τους αγαπητούς συναδέλφους από την Ισπανία. Είναι πραγματικά, εξαιρετικά ενδιαφέρουσες όλες αυτές οι συναντήσεις, έστω και αν γίνονται από μακριά. Εμείς, οι χώρες του μεσογειακού νότου μοιραζόμαστε ίδιες πολιτικές αξίες και αρχές, αλλά και κοινά οικονομικά και κοινωνικά συμφέροντα. Οι σχέσεις, μεταξύ Ελλάδας και Ισπανίας, βρίσκονται σε εξαιρετικό επίπεδο και έτσι πρέπει να συνεχίσουν και στο μέλλον. Να ενισχυθεί, μάλιστα, η διμερής μας συνεργασία σε όλα τα επίπεδα, να αυξηθούν οι. επενδύσεις εκατέρωθεν, κάτι που θα ωφελήσει και τις δύο χώρες.

Η δεκαετία 2010 -2020 ήταν πάρα πολύ δύσκολη και για τις δύο χώρες. Για την Ευρώπη το πρώτο χτύπημα ήταν η οικονομική κρίση που αφέθηκε να εξελιχθεί σε κρίση χρέους και τελικά σε κρίση της ίδιας της ευρωζώνης. Μια κρίση που, ιδιαίτερα ο ευρωπαϊκός νότος, ακόμη υφίσταται τις συνέπειές της. Ακολούθησε η προσφυγική – μεταναστευτική κρίση, που στην ουσία δεν μπορέσαμε να διαρθρώσουμε μια κοινή πολιτική μετανάστευσης και ασύλου, έστω και στοιχειωδώς. Το πρόβλημα, μάλιστα, της παράνομης μετανάστευσης, δημιούργησε μεγάλα προβλήματα στις τοπικές κοινωνίες των δύο χωρών, οι οποίες δεν ήταν προετοιμασμένες για ένα τέτοιο όγκο ροών, μεταναστευτικών και προσφυγικών.

Οι προτάσεις της Επιτροπής για το νέο Σύμφωνο Ασύλου και Μετανάστευσης, δεν θεωρούμε ότι ανταποκρίνεται επαρκώς στις ανησυχίες μας, πωλώ δε μάλλον των χωρών υποδοχής προσφυγικών μεταναστευτικών ροών, γιατί κατά την άποψή μας, η προτεινόμενη διαδικασία του screen, θέτει ζητήματα ακόμη και άσκησης κυριαρχίας σε εθνικά ευαίσθητες περιοχές.

Ακολούθησε η πανδημία του covid 19 και η αποτυχία, ουσιαστικά, της Ευρωπαϊκής Ένωσης στη διαχείριση της, σε κάθε επίπεδο. Η αποτυχία της Ευρωπαϊκής Ένωσης στη διαχείριση της κρίσης πανδημίας και στην εξασφάλιση επαρκών εμβολίων για τους πολίτες της, είναι η πιο πρόσφατη μιας σειράς αποτυχιών, που έχουν πλήξει σοβαρότατα το κύρος, την αξιοπιστία και την εσωτερική συνοχή της την τελευταία δεκαετία.

Επιπλέον, είναι εξαιρετικά ανησυχητική η κατάσταση, που έχει δημιουργηθεί στην Ανατολική Μεσόγειο. Η τουρκική παραβατικότητα και προκλητικότητα, βαίνει συνεχώς αυξανόμενη. Δυστυχώς, η Ευρωπαϊκή Ένωση, δεν έχει υιοθετήσει μια άλλη πολιτική λύση στις ελληνοτουρκικές σχέσεις στην κατεύθυνση μάλιστα, αντιμετώπισης αυτών των παραβα τικών, προκλητικών συμπεριφορών. Ουσιαστικά παραβιάσεων της εθνικής κυριαρχίας, χωρών μελών της Ευρωπαϊκής Ένωσης, όπως είναι η Ελλάδα και η Κύπρος, από τρίτα κράτη. Και ενώ βλέπουμε ότι κάτι τέτοιο να ισχύει όσον αφορά την απειλή της Ρωσίας προς τις βαλτικές δημοκρατίες και την Πολωνία, δεν ισχύει για την απειλή της Τουρκίας προς την Ελλάδα και την Κύπρο. Βλέπουμε, δηλαδή, μια πολιτική με δύο μέτρα και δύο σταθμά. Όλα τα παραπάνω, έχουν δημιουργήσει σε όλους μας μια ασφυκτική καθημερινότητα.

Αγαπητοί συνάδελφοι, οι δύο χώρες μας συμμετέχουν ενεργά στην Ομάδα Medesta. Είναι μία ομάδα που πρέπει να δυναμώσουμε, γιατί μέσα από αυτή μπορούμε να αναδείξουμε και να προωθήσουμε αυτήν τη μεσογειακή διάσταση των πολιτικών της Ευρωπαϊκής Ένωσης όσον αφορά στα θέματα της ασφάλειας και της σταθερότητας, στα θέματα του περιβάλλοντος και κυρίως, στα οικονομικά θέματα, στα θέματα της οικονομικής συνεργασίας.

Προσμένουμε με ιδιαίτερο ενδιαφέρον τη συνέχιση της συνεργασίας των δύο χωρών μας μέσα σε αυτό το ευρωπαϊκό περιβάλλον που οι συμμαχίες μεταξύ των δύο χωρών θα παίξουν πολύ σημαντικό ρόλο.

Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε πολύ την κυρία Τζάκρη.

Κύριε Πρόεδρε, κύριε Klose, έχετε εσείς τώρα τη Διεύθυνση από την πλευρά σας.

Περιμένουμε να ακούσουμε και τους υπόλοιπους συναδέλφους Ισπανούς.

Εμείς εδώ έχουμε άλλον έναν συνάδελφο Βουλευτή ο οποίος μετά με τη σειρά του θα πάρει το λόγο για να τοποθετηθεί από την πλευρά της Ελληνικής Βουλής.

Σας ευχαριστώ.

**PAU MARI KLOSE (President)**: Ευχαριστώ πολύ και εμείς από την πλευρά μας έχουμε τέσσερις Βουλευτές που έχουν ζητήσει να πάρουν το λόγο. Θα χρησιμοποιήσουμε καταρχήν τους δύο πρώτους.

Να δώσω πρώτα τον λόγο στον Βουλευτή κ. Asarta από την Κοινοβουλευτική Ομάδα GVOX.

**ALBERTO CUEVAS ASARTA (GVOX)**: Καλημέρα σας, κυρίες και κύριοι Βουλευτές από το Ελληνικό Κοινοβούλιο και το Ισπανικό Κοινοβούλιο.

Ευχαριστώ πολύ, κύριε Πρόεδρε.

Καταρχήν, ζητώ συγγνώμη για τη μικρή καθυστέρηση. Είχαμε και κάποιες άλλες συναντήσεις.

Είχα προτείνει στον Πρόεδρο της Επιτροπής μας, ότι θα σας μιλούσα για θέματα μετανάστευσης και πολιτικής προσφύγων.

Κατά την κρίση μας, αυτό είναι ένα πρόβλημα που το υφίστανται και οι δύο χώρες, επειδή ακριβώς βρίσκονται στην πρώτη γραμμή της Ευρώπης ελέγχου των προσφυγικών μεταναστευτικών ροών από την αφρικανική ήπειρο και ειδικά στην περίπτωση της Ελλάδας και από τη Μέση Ανατολή.

Κατ’ αρχήν, ο τίτλος προτείνει μια διάκριση μεταξύ μεταναστών και προσφύγων και μέσα στους πρώτους μεταξύ των νομίμων και των παρανόμων.

Τα διάφορα στοιχεία μεταξύ αυτών των στοιχείων δεν θα πρέπει να μπερδεύουμε τα άτομα τα οποία με καλή βούληση θέλουν να έρθουν και θέλουν όλοι να έχουν τα ίδια δικαιώματα.

Η Κοινοβουλευτική μας Ομάδα δείχνει ένα βαθύ σεβασμό στα ανθρώπινα δικαιώματα και στους νόμους που τα διέπουν όλα αυτά.

Για να γίνει κατανοητή η θέση μας στο θέμα των προσφύγων θα πρέπει να αναφερθούμε στο άρθρο 14 της Σύμβασης για τα Ανθρώπινα Δικαιώματα και στο καταστατικό χάρτη των προσφύγων που θα πρέπει να σεβαστούμε.

Το άρθρο 14 της Διεθνούς Σύμβασης των Ανθρωπίνων Δικαιωμάτων το δικαίωμα του ασύλου λέει ότι «σε περίπτωση καταδίωξης» – και αυτό είναι η διαφορά – «κάθε άτομο έχει δικαίωμα να ζητήσει άσυλο σε άλλες χώρες». Αυτό το δικαίωμα δεν θα πρέπει να επικληθεί έναντι μίας αρχής νόμιμης ή από κοινά αδικήματα που έχουν διαπραχθεί.

Πάμε όμως στον καταστατικό χάρτη των προσφύγων και σύμφωνα με τη Σύμβαση της Γενεύης ένας πρόσφυγας είναι ένα άτομο το οποίο με βάσιμους λόγους καταδιώκεται για λόγους φυλής, θρησκείας ή γνώμης ή πολιτικών απόψεων ή δεν μπορεί λόγω αυτών των φόβων και δεν θέλει να έχει προστασία στη χώρα του ή μη έχοντας υπηκοότητα με βάση όλες αυτές τις συνθήκες δεν μπορεί λόγω αυτών ακριβώς των φόβων και δεν θέλει να επιστρέψει στη χώρα του.

Όπως ξέρετε αυτό το δικαίωμα υποχρεώνει τις χώρες να υποδεχθούν αυτόν που καταδιώκεται και να εξετάσουν το αίτημά του με διαδικασίες νόμιμες. Εφόσον δεν λαμβάνεται μια απόφαση αυτός ο αιτών δεν γίνεται δεκτός και αν γίνει αυτό υποχρεώνει το κράτος υποδοχής να τον θέσει υπό την προστασία του και να μην κινδυνεύει η ζωή του.

Αυτή είναι υποχρέωση που προέρχεται από τους κανόνες αυτούς. Εδώ όλος ο κόσμος λέει ότι είναι πρόσφυγας, κάποιοι είναι μετανάστες, παράνομοι ή νόμιμοι, αλλά δεν έχουν όλοι αυτά τα δικαιώματα.

Το θέμα της μετανάστευσης είναι διαφορετικό. Η πολιτική μας ομάδα έχει μια σαφή θέση που υπογραμμίζεται με το εξής παράδειγμα, όπως και όταν βγαίνουμε από το σπίτι μας κλειδώνουμε την πόρτα για λόγους ασφαλείας και να προστατεύσουμε το σπίτι μας, το σπίτι όλων των Ισπανών πρέπει να είναι κλειδωμένο και θα πρέπει να μπαίνουν σε αυτό μόνο όσοι έχουν την άδεια μας. Εσείς αφήνετε την πόρτα του σπιτιού σας ξεκλείδωτη όταν βγαίνετε στο δρόμο; Όχι, βέβαια, όμως όσοι έχουν αυτήν την υποτιθέμενη καλή διάθεση, οι προοδευτικοί οι διάφοροι, θέλουν να αφήνουμε την πόρτα μας ορθάνοιχτη και να μπαίνει και να βγαίνει όποιος θέλει. Αυτή είναι η θέση μας, σαφής και καθαρή.

Η διάκριση μεταξύ του πρόσφυγα και του μετανάστη είναι ότι οι λόγοι του μετανάστη είναι κατά κύριο λόγο οικονομικοί, επειδή θέλει ακριβώς να έχει μια καλύτερη κατάσταση οικονομική από αυτή που έχει στη χώρα προέλευσής του, ενώ η παράνομη μετανάστευση έχει άλλους λόγους, που μπορούν επίσης να αφορούν και την ασφάλεια της χώρας υποδοχής.

Η νόμιμη μετανάστευση με όλους τους κανόνες, που είναι απαραίτητη και αναγκαία για τους Ισπανούς, γίνεται ευπρόσδεκτη και θα χαρούμε πάρα πολύ να υποδεχθούμε μετανάστες, που θα έχουν τα ίδια δικαιώματα και υποχρεώσεις με τους υπόλοιπους Ισπανούς και θα συμβάλλουν με τον τρόπο αυτό στην ανάπτυξη και στην ευημερία του έθνους μας.

Αναφορικά με την παράνομη μετανάστευση θα αρκούσε απλώς να αναφέρει κανείς τη λέξη παράνομη για να τελειώσει αυτή την ιστορία, αλλά όμως πολλές διαφορετικές απόψεις. Οτιδήποτε έχει σχέση με την παράτυπη ή παράνομη μετανάστευση από τις μαφίες που διακινούν άτομα ή από τις διάφορες ΜΚΟ που δέχονται τα τηλεφωνήματα στη θάλασσα και τους περισυλλέγουν, όλοι αυτοί αποτελούν ένα δίκτυο εγκληματικό, που καθιστά τους μετανάστες εξαιρετικά ευάλωτα άτομα, χωρίς δικαίωμα να έχουν μία κανονική ζωή και να ενσωματωθούν στη χώρα υποδοχής και με πολύ υψηλές πιθανότητες να μπουν σε εγκληματικά δίκτυα.

Η κοινοβουλευτική μας ομάδα του GVOX έχουμε επίγνωση του θέματος της παράτυπης μετανάστευσης τόσο στην Ισπανία όσο και στην Ελλάδα. Εδώ έχει αποκτήσει διαστάσεις που έχουν πάρει χαρακτήρα θα λέγαμε απειλής της εθνικής ασφάλειας. Η Ευρωπαϊκή Επιτροπή εξέδωσε πρόσφατα μια ανακοίνωση στους υπόλοιπους θεσμούς, σε σχέση με ένα νέο σύμφωνο για τη μετανάστευση και το άσυλο και εκεί υπογραμμιζόταν η ανάγκη ενός συστήματος κοινού και συλλογικού για την υποδοχή και την επανα προώθηση και υπογραμμίζει η Ευρωπαϊκή Επιτροπή ότι οι «κανόνες» της Ευρωπαϊκής Ένωσης σε θέματα μετανάστευσης μπορούν να είναι πιστευτές εάν επανα προωθούνται όλοι όσοι δεν έχουν δικαίωμα να παραμείνουν στην Ευρωπαϊκή Ένωση. Σήμερα, μόνο περίπου το ένα τρίτο των ατόμων, τα οποία επανα προωθούνται από τις χώρες μέλη, αποχωρούν πραγματικά.

Η παράτυπη μετανάστευση αποτελεί κίνδυνο για την εθνική ασφάλεια και αν το συνδυάσεις αυτό με τον κίνδυνο της τρομοκρατίας, αυτό το κοκτέιλ είναι πάρα πολύ επικίνδυνο για οποιοδήποτε έθνος. Η στρατηγική μας για την εθνική ασφάλεια αντιμετωπίζει την παράτυπη μετανάστευση ως απειλή για την εθνική ασφάλεια της Ισπανίας και σε αυτό το έγγραφο αναφέρεται συγκεκριμένα ότι η Ευρώπη στο σύνολό της διέρχεται μία από τις μεγαλύτερες μεταναστευτικές κρίσεις μετά τον Δεύτερο Παγκόσμιο Πόλεμο.

Σε σχέση με τα παραπάνω, η ροή των μεταναστευτικών ή προσφυγικών ρευμάτων πρέπει να αποτελεί προτεραιότητα των χωρών μας και η πολιτική της μετανάστευσης θα πρέπει να είναι προτεραιότητα της Ευρωπαϊκής Ένωσης.

**MARI CLOSE PAU (President):** Το λόγο έχει ο κ. Jon Inarritu Garcia

**JON GARCIA INATTITU (GEH Bildu):** Ευχαριστώ πολύ κύριε Πρόεδρε, να ευχαριστήσω τον Πρόεδρο, τους Πρέσβεις που μας παρακολουθούν. Λόγω του περιορισμένου χρόνου που έχω στη διάθεσή μου να αρχίσω να λέω ότι είναι μια ενδιαφέρουσα πρωτοβουλία σε αυτούς τους καιρούς των περιορισμών που μπορεί να έχουμε είναι πραγματικά πολύ ευχάριστη αυτή η διαδικασία το να έχουμε αυτή τη συνάντηση. Πολλοί από τους συναδέλφους και τις συναδέλφους μου παρενέβησαν ανέφεραν το θέμα της Τουρκίας το πρόβλημα της Τουρκίας σήμερα ως γειτονική χώρα υποψήφια για ένταξη στην Ευρωπαϊκή Ένωση, μια χώρα η οποία συμμετέχει σε διάφορους οργανισμούς διεθνείς που συμμετέχουν επίσης και η Ελλάδα και Ισπανία όπως προς το ΝΑΤΟ, το Συμβούλιο της Ευρώπης και άλλους τόσους.

Η πολιτική μου ομάδα της Αριστεράς που υποστηρίζει την ανεξαρτησία της χώρας των Βάσκων που μοιραζόμαστε κοινοβουλευτική ομάδα με άλλες αριστερές δυνάμεις στο Ευρωπαϊκό Κοινοβούλιο. Βλέπουμε με ανησυχία αυτό που συμβαίνει με την Τουρκία τόσο στη Μεσόγειο ότι έχει να κάνει με την Ελλάδα συγκεκριμένα όσο και την Κύπρο. Φυσικά και τη Λιβύη, όπως επίσης συμβαίνει με τις διαρκείς παρεμβάσεις αυτής της χώρας στη μέση ανατολή το βλέπουμε στη Συρία το βλέπουμε και στο Κουρδιστάν το ιρακινό και τους τελευταίους μήνες επίσης την ενεργό συμμετοχή της στη διαμάχη του Ναγκόρνο Καραμπάχ και εν γένει στην περιοχή του Καυκάσου.

Βλέπουμε με ανησυχία τα όσα γίνονται στην περιοχή εκεί και υποστηρίζουμε την αναζήτηση λύσεων προκειμένου αυτή η χώρα να πάψει να δημιουργεί ένταση στην περιοχή γύρω απ’ αυτήν και να πάψει να είναι ένας παράγοντας αστάθειας τόσο περιφερειακός όσο και παγκόσμιος. Αναφέρεται επίσης σε διάφορες εμπορικές συμφωνίες και συμφωνίες πώλησης όπλων από την Ισπανία στην Τουρκία. Δεν είναι ένα θέμα που μας φαίνεται εμάς ανησυχητικό. Η Ισπανία συμμετέχει σε μία στρατιωτική ενέργεια, έχει αυτή τη στιγμή μια συστοιχία Patriot αναπτύξει στα Άδανα στα πλαίσια του ΝΑΤΟ, έχουν εκεί ανεπτυγμένους 250 Ισπανούς στρατιώτες.

Από την πολιτική μας ομάδα έχουμε δηλώσει τη φράση προς το Ισπανικό Υπουργείο Άμυνας ότι αυτή την εποχή οι εντάσεις σε αυτή την περιοχή δεν είναι καλό και θα έπρεπε να αποσυρθεί αυτή η συστοιχία των πυραύλων Patriot και των στρατιωτών μας από την περιοχή αυτή. Θα ήθελα να σας ρωτήσω όπως ξέρετε η Ισπανία προσπάθησε ή μεσολάβησε τον περασμένο Αύγουστο-το αναφέρατε κάποιοι από εσάς-στην ένταση που υπήρχε τότε λόγω των βλέψεων της Τουρκίας στα ελληνικά νησιά. Τι συνέβη από το περασμένο καλοκαίρι αν είχε όντως αποτέλεσμα αυτή η διαμεσολάβηση της Ισπανίας μεταξύ Ελλάδας και Τουρκίας με την ενθάρρυνση της Γερμανίας ή αν η στάση η προκλητική στάση της Τουρκίας στα ελληνικά νερά συνεχίζεται. Γι’ αυτό αν μπορείτε να μας δώσετε μερικές πληροφορίες.

Ελπίζω ο πρόεδρος να μη θυμώσει μαζί μου. Θα ήθελα να αναφέρω ένα θέμα το οποίο αναφέρθηκε επίσης το θέμα των μεταναστευτικών ροών. Που είναι μια πραγματικότητα σήμερα που τη ζούμε τόσο στην Ελλάδα όσο και στην Ισπανία, αυτή τη στιγμή στο νότο στη νότια Ισπανία παρουσιάζει ιδιαίτερη έξαρση.

Κατά τη γνώμη μας, τα κράτη - μέλη και η Ευρωπαϊκή Ένωση δεν κατάφεραν να το αντιμετωπίσουν, δεν θέλησαν να το αντιμετωπίσουν. Είναι ένα πολυεδρικό πρόβλημα. Πραγματικά, εμένα με ανησυχεί το γεγονός ότι θέλουμε να ποινικό ποιήσουμε άτομα τα οποία φεύγουν από τις χώρες τους, διωκόμενοι από οργανώσεις που τους καταδιώκουν εκεί. Εμείς βλέπουμε με ανησυχία για το πώς αντιμετωπίζει η ΕΕ αυτήν η κατάσταση, αυτήν την κατανομή των μεταναστών μεταξύ όλων των χωρών της Ευρωπαϊκής Ένωσης με βάση το κριτήριο της αλληλεγγύης, αλλά πάντα αναζητώντας ασφαλείς οδούς, προκειμένου αυτά τα άτομα τα οποία πιστεύουν ή που είναι υποχρεωμένα να φύγουν από τις χώρες τους, γιατί οι ζωές τους διατρέχουν κίνδυνο ή γιατί οι συνθήκες που έχουν εκεί δεν τους επιτρέπουν να αναπτύξουν ένα πρόγραμμα ζωής και θέλουμε να μπορέσουν να το κάνουν αυτό χωρίς φόβο. Ολοκληρώνω, ευχόμενος το καλύτερο για όλους και ευχαριστώ πολύ την επόμενη φορά να βρεθούμε διά ζώσης ή στην Αθήνα ή στη Μαδρίτη. Ευχαριστώ πολύ.

**PAU MARI - KLOSE (Πρόεδρος της Επιτροπής Εξωτερικών Υποθέσεων του Κογκρέσου της Ισπανίας)**: Ευχαριστώ πολύ, κύριε Iñarritu. Να δώσω τον λόγο στον Πρόεδρο της Ελληνικής Επιτροπής. Εμείς έχουμε ακόμα εδώ έναν ομιλητή σε εκκρεμότητα. Τώρα είναι η σειρά της Ελλάδας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Εμείς, λοιπόν, κλείνουμε με τον τελευταίο ομιλητή από το Ελληνικό Κοινοβούλιο. Είναι ο βουλευτής Τάσος Δημοσχάκης, από τον ακριτικό Νομό του Έβρου, εκεί στα σύνορα, όπως είπαμε, τα χερσαία σύνορα Ελλάδας – Τουρκίας, που ταυτόχρονα είναι και σύνορα της Ευρωπαϊκής Ένωσης. Είναι και ο Αντιπρόεδρος της Επιτροπής Εθνικής Άμυνας και Εξωτερικών Υποθέσεων της Βουλής.

**ΑΝΑΣΤΑΣΙΟΣ ΔΗΜΟΣΧΑΚΗΣ**: **(Αντιπρόεδρος της Επιτροπής):** Αξιότιμα μέλη της Επιτροπής Εξωτερικών Υποθέσεων του Κογκρέσου της Ισπανίας, κυρίες και κύριοι συνάδελφοι, σας καλωσορίζω και εγώ ως Αντιπρόεδρος της Διαρκούς Επιτροπής Εθνικής Άμυνας και Εξωτερικών Υποθέσεων στη Βουλή των Ελλήνων και στη σημερινή συνεδρίαση. Οι διμερείς σχέσεις Ελλάδας - Ισπανίας βρίσκονται διαχρονικά σε πολύ καλό επίπεδο. Υπό τη σκιά των σύγχρονων προκλήσεων ασφαλείας, αλλά και των επιπτώσεων της πανδημίας, οι διμερείς σχέσεις των δύο χωρών ενισχύονται έτι περισσότερο.

Ως Αρχηγός της Ελληνικής Αστυνομίας κατά το παρελθόν, συνετέλεσα, με τον ομόλογό μου της Ισπανίας, να βελτιώσουμε τις σχέσεις των δύο Σωμάτων σε πολλά πεδία και αντικείμενα. Έχουν αναπτυχθεί, ωστόσο, μεταξύ των δύο χωρών συνεργασίας στο πλαίσιο του ευρωπαϊκού οικοδομήματος. Η ισπανική πλευρά αναδεικνύει τη σταθερή παρουσία Ελλήνων αξιωματικών στη νατοϊκή βάση του Torrejon, συνάμα αναπτύσσονται διμερείς συντονισμοί για τα εν γένει ζητήματα της Μεσογείου, με έμφαση στην αντιμετώπιση των συνεπειών της κλιματικής αλλαγής και στην προώθηση της «πράσινης ανάπτυξης».

Τα θέματα μετανάστευσης και ασύλου συνιστούν ένα ακόμη πεδίο διμερούς συνεργασίας. Σε αυτό το πλαίσιο, άλλωστε, είχε επισκεφθεί τον προηγούμενο μήνα ο Ισπανός Υφυπουργός Εξωτερικών την Αθήνα, από όπου εξέπεμψε το μήνυμα πως το ευρωπαϊκό μας μέλλον θα μας δώσει την ευκαιρία για την εξέλιξη στενότερων σχέσεων των δύο χωρών. Πάγια θέση της Ισπανίας, όπως και της Ελλάδας, είναι πως η Ευρωπαϊκή Ένωση οφείλει να επιδείξει την αναγκαία αλληλεγγύη και να εστιάσει στα γενεσιουργά αίτια της μεταναστευτικής κρίσης. Άλλωστε, η φίλη χώρα Ισπανία συμμετέχει με έναν αξιωματικό στην αποστολή της Frontex στον ακριτικό Έβρο, ο οποίος αποτελεί και την εκλογική μου περιφέρεια, όπως είπε και ο αγαπητός Πρόεδρος. Στα γεγονότα που έλαβαν χώρα τον περασμένο Μάρτιο στον Έβρο, κατέστη σαφές προς κάθε κατεύθυνση ότι τα σύνορα της Ελλάδος αποτελούν και σύνορα της Ευρώπης.

Δίπλα στην ελληνική σημαία στον Έβρο κυματίζουν οι σημαίες άλλων κρατών, συμβολίζοντας με την παρουσία τους ότι η Ευρώπη είναι περισσότερο από ποτέ ενωμένη και αποφασισμένη να προστατέψει τα σύνορα της.

Συνάμα, οι μορφωτικές και πολιτιστικές σχέσεις Ελλάδος - Ισπανίας είναι ιδιαιτέρως ανεπτυγμένες. Στο Ελληνικό Κοινοβούλιο υπάρχει ομάδα φιλίας Ισπανίας - Ελλάδας. Η Ελληνική Γλώσσα διδάσκεται σε Ισπανικά Πανεπιστήμια, ενώ η Ισπανία φιλοξενεί ένα σημαντικό αριθμό Ελλήνων ομογενών, οι οποίοι, μεγαλουργούν στο εξωτερικό και συνιστούν πρεσβευτές του ελληνικού πολιτισμού και οικουμενισμού. Η οικονομική συνεργασία των δύο χωρών βαίνει διαρκώς ενισχυμένη, υπό την απειλή μάλιστα της πρωτοφανούς υγειονομικής κρίσης.

Κυρίες και κύριοι, η Ελλάδα και η Ισπανία έχουν ισχυρούς δεσμούς φιλίας και ταύτιση απόψεων στην πλειοψηφία των θεμάτων που αφορούν τις κοινές ευρωπαϊκές πολιτικές. Οι κοινές προκλήσεις απαιτούν και κοινούς σχεδιασμούς. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει ο Ισπανός συνάδελφος.

**PAU, MARI KLOSE (GS):** Ευχαριστώ, κύριε Πρόεδρε. Το λόγο έχει η κυρία Araujo.

**GEMMA, ARAUJO MORALES (GS):** Ευχαριστώ, κύριε Πρόεδρε.Συμπληρώνεται ένας χρόνος σχεδόν από τη χειρότερη πανδημία που έχουμε ζήσει τον τελευταίο αιώνα. Ήταν μια απροσδόκητη κατάσταση για όλες τις χώρες και για όλη την ανθρωπότητα. Στην Ισπανία χρειάστηκε να καταφύγουμε σε ένα στοιχείο που προβλεπόταν στο Σύνταγμά μας, όπως είναι το καθεστώς έκτακτης ανάγκης συναγερμού.

Θα ήθελα να μου επιτραπεί να μοιραστώ τις σχέσεις αυτές με τους συναδέλφους μας. Η κυβέρνησή μας ανέπτυξε μια σειρά από δράσεις για να υπερασπιστεί και να υποστηρίξει τον κοινωνικό και οικονομικό ιστό. Να αναφέρουμε ότι καταβλήθηκαν πάνω από 200 δισεκατομμύρια ευρώ για τις εταιρείες μας, πάνω από 3 εκατομμύρια εργαζόμενοι πέρασαν παρά πολύ άσχημα τις πρώτες στιγμές του lock down και υποστηρίχθηκαν, αφού τέθηκε ένα κατώτατο οικονομικό επίδομα για όλους τους πολίτες με ανάγκη, χωρίς εισοδήματα.

Από την πλευρά μας, υποστηρίζουμε το διάλογο με την Ευρώπη και την ευρωπαϊκή ενότητα, όπου η Ισπανία προώθησε μια ιστορική συμφωνία, όπως αυτό το νέο Σχέδιο Μάρσαλ, αυτό το σχέδιο ανάπτυξης, οπού η κυβέρνησή μας θα έχει στη διάθεσή της πάνω από 140 δισεκατομμύρια ευρώ. Σε αυτό το σχέδιο ανάπτυξης που εγκρίθηκε τον περασμένο Ιούλιο στις Βρυξέλλες, αυτό το σχέδιο ανάκαμψης και μετασχηματισμού και ανθεκτικότητας της οικονομίας το αντιλαμβανόμαστε ως ένα σχέδιο ανοικοδόμησης και προώθησης της ισπανικής οικονομίας. Θα πρέπει να αντιμετωπίσουμε αυτές τις προκλήσεις και να διαχειριστούμε το ταμείο αυτό της Ευρωπαϊκής Ένωσης οπού τα πρώτα χρόνια θα απελευθερωθούν περίπου 72 δισεκατομμύρια.

Θα πρέπει να δημιουργήσουμε μια Ισπανία πιο ψηφιακή, πιο αειφόρα και με περισσότερη συνοχή. Όπως είπε και ο Πρόεδρός μας, πιο φεμινιστική. Αντιλαμβανόμαστε ότι η διαχείριση αυτού του ταμείου θα δημιουργήσει μεγαλύτερη κοινωνική συνοχή και περιφερειακή συνοχή και θα προωθήσει την ανάκαμψη αυτή μέσω και της έγκρισης του προϋπολογισμού. Πρόσφατα στην Ισπανία στον προϋπολογισμός έχουν ήδη περιληφθεί 27 δισεκατομμύρια από αυτό το ταμείο.

Θα πρέπει, λοιπόν, να αντιμετωπίσουμε αυτές τις νέες προκλήσεις που έχουμε μπροστά μας. Ένα ενεργειακό σύστημα 100% ανανεώσιμο, με μια μεγαλύτερη ανάπτυξη, έτσι ώστε σε ευρωπαϊκό επίπεδο να μπορέσουμε να υπερασπιστούμε όλοι μας ένα ενιαίο κράτος και να κλείσουμε την ψαλίδα που υπάρχει μεταξύ των κοινωνικών ομάδων, έτσι ώστε να βγούμε όλοι μας πιο δυνατοί και να διαθέσουμε καλύτερα τα διαρθρωτικά ταμεία.

Στην Ισπανία - και θα ήθελα να το μοιραστώ μαζί σας αυτό - έχουμε εγκρίνει πρόσφατα ένα Βασιλικό Διάταγμα, που θα σημάνει μια διοικητική επανάσταση. Θα απλοποιηθεί όλη η γραφειοκρατία, όλες οι διοικητικές διαδικασίες, έτσι ώστε να γίνουν ακόμα περισσότερο ευέλικτες. Όλες οι Ευρωπαϊκές χώρες είμαστε πεπεισμένες ότι αυτή η ανάκαμψη, που σε αντίθεση με τα προηγούμενα χρόνια δεν είναι δάνεια, αλλά είναι άμεσα διαθέσιμα χρήματα, θα δημιουργήσουν μια νέα πραγματικότητα, θα δώσουν μια νέα ελπίδα, όχι μόνο για την Ισπανία αλλά και για την Ευρώπη.

Ευχαριστώ πολύ, κ. Πρόεδρε, για το χρόνο που μου δώσατε.

**PAU MARI CLOSE (Πρόεδρος της Επιτροπής Εξωτερικών Υποθέσεων του Κογκρέσου της Ισπανίας):** Ευχαριστώ πολύ, κυρία Araujo.

Αν οι συνάδελφοί μου από την Ελλάδα δεν έχουν κάτι άλλο να πουν, να περάσουμε στο τελευταίο κομμάτι, στο κλείσιμο αυτής της συνεδρίασης. Να πω δύο λόγια από την πλευρά μου και θα κλείσει ο Πρόεδρος της ελληνικής Επιτροπής.

Διαπιστώσαμε σ’ αυτήν την ανταλλαγή ιδεών, πληροφοριών και απόψεων, που προφανώς θα πρέπει να ακολουθηθούν και από άλλες συναντήσεις, είτε από ειδικές ομάδες εργασίας για θέματα πολύ συγκεκριμένα που προέκυψαν εδώ, όπως τα θέματα της μετανάστευσης ή τα θέματα των σχέσεων με τους γείτονες, τα θέματα ασφάλειας που επίσης βρέθηκαν στο επίκεντρο της σημερινής συζήτησης. Ελπίζω στους καιρούς μετά την πανδημία, που προσδοκώ να είναι πολύ κοντινή, να μπορέσουμε να βρεθούμε από κοντά και σίγουρα θα είναι μία από τις προτεραιότητές μας να πάμε στην Ελλάδα ή να καλέσουμε τους συναδέλφους μας να μας επισκεφθούν στο Ισπανικό Κοινοβούλιο.

Ευελπιστώ ότι αυτό θα αποτελέσει μια πλατφόρμα μέσα από την οποία να προωθήσουμε την κοινή μας εργασία, μαζί και με άλλες Επιτροπές της Ευρωπαϊκής Λεκάνης της Μεσογείου. Πρόσφατα είχα την ευκαιρία να συζητήσω με τον Πρόεδρο της Ιταλικής Επιτροπής, τον Piero Fassino, και συμπέσαμε ακριβώς στην ιδέα αυτή της προώθησης, τόσο των διμερών όσο και των πολυμερών σχέσεων μέσω της Κοινοβουλευτικής Δημοκρατίας της μεσογειακής κοιτίδας. Έχω επίγνωση, γιατί ο κ. Fassino μίλησε με τον Πρόεδρο της Ελληνικής Επιτροπής, τον κ. Γκιουλέκα, και νομίζω ότι στη διάθεση όλων μας, είναι ακριβώς να εντάξουμε σ’ αυτές τις συζητήσεις και άλλες χώρες.

Την περασμένη εβδομάδα είχα την ευκαιρία να εκφράσω τη βούλησή μου αυτή στην πρέσβη της Τυνησίας στην Ισπανία, το ενδιαφέρον μας να ξεκινήσουμε διακοινοβουλευτικές συζητήσεις με την Τυνησία και συμφωνήσαμε ότι και η ίδια θα ξεκινούσε τις διαδικασίες, έτσι ώστε να γίνουν οι κατάλληλες συνεννοήσεις με τον Πρόεδρο της αντίστοιχης Επιτροπής του Κοινοβουλίου της Τυνησίας.

Πιστεύουμε ότι αυτές οι συζητήσεις στην ευρωπαϊκή κοιτίδα είναι πάρα πολύ χρήσιμες, είναι θεμελιώδες και είναι πολύ καλό να γίνουν με τρόπο πολυμερή. Και θα λέγαμε, ότι θα πρέπει να προωθήσουμε ακριβώς αυτό το πνεύμα διαλόγου το οποίο προώθησε η Ευρώ μεσογειακή διάσκεψη της Βαρκελώνης το 1995. Οι προκλήσεις που αντιμετωπίζουμε είναι ολοένα και περισσότερες και η οικοδόμηση σχέσεων εμπιστοσύνης είναι βασικοί.

Επίσης, ο διάλογος θα πρέπει να είναι ειλικρινής. Νομίζω ότι σήμερα είχαμε έναν πραγματικά ανοιχτό και ειλικρινή διάλογο, που δεν αποφύγαμε να θέσουν επί τάπητος τις ανησυχίες μας, τους φόβους μας, ούτε αποφύγαμε να πούμε ο ένας στον άλλο τις στάσεις ή τις συμπεριφορές του άλλου, που ίσως δεν μας αρέσουν ή δεν είναι της αρεσκείας μας ή θα θέλαμε να βελτιωθούν.

Πλησιάζει η Διάσκεψη για το μέλλον της Ευρώπης. Θα πρέπει να θέσουμε στην ατζέντα τα θέματα τα οποία μας απασχολούν και εδώ ανέκυψαν κάποια τα οποία είναι πολύ σημαντικά. Το θέμα των μεταναστευτικών ροών, υπό τις διαφορετικές οπτικές γωνίες και προοπτικές διαχείρισης και διακυβέρνησης τους. Υπάρχουν κάποια σημεία στα οποία συγκλίνουμε, κάποια άλλα στα οποία αποκλίνουμε, αλλά είναι σημαντικό τα Κοινοβούλια να μπορέσουν να προσφέρουν σε αυτή τη συζήτηση το δικό τους λιθαράκι, έτσι ώστε, ταπεινά, να συμβάλουμε σε αυτή τη διακοινοβουλευτική συζήτηση στη Μεσόγειο. Ευχαριστώ πολύ, κύριε Πρόεδρε.

Δίνω το λόγο στον Πρόεδρο της Ελληνικής Επιτροπής, τον κύριο Γκιουλέκα, για να κλείσει αυτή τη συνάντηση, που ήταν πραγματικά καρποφόρα και θέλω να ευχαριστήσω όλους τους εκπροσώπους και όλους τους βουλευτές με όλες τις εποικοδομητικές, γαλήνιες και, πραγματικά, πολύ χρήσιμες παρεμβάσεις τους και έχουμε «όρεξη» να το επαναλάβουμε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας ευχαριστώ πάρα πολύ, κύριε Πρόεδρε. Πραγματικά και εμείς ευχαριστούμε. Ήταν χαρά μας και τιμή μας που είχαμε την ευκαιρία να ανταλλάξουμε απόψεις, να ενημερώσουμε την Επιτροπή Εξωτερικών του Ισπανικού Κογκρέσου για πολλά θέματα ελληνικού ενδιαφέροντος, αλλά και θέματα κοινού ενδιαφέροντος και χάρηκα ειλικρινά γιατί και πολλοί από την πλευρά του Ισπανικού Κοινοβουλίου, συνάδελφοι, έθεσαν ζητήματα ιδιαιτέρως ενδιαφέροντα και για τις δύο πλευρές, αλλά και για το μέλλον της Ευρώπης.

Πολύ γρήγορα, διατρέχοντας όλα αυτά και επειδή ετέθησαν και με τη μορφή ερωτημάτων από την πλευρά των βουλευτών του Ισπανικού Κοινοβουλίου, θα ήθελα να πω σε ότι αφορά στο ευρωπαϊκό πιστοποιητικό εμβολιασμού, που η κυρία Martinez από το Λαϊκό Κόμμα έθεσε και ζήτησε να μάθει, πώς προχωρεί. Να πούμε ότι αυτή η πρόταση ετέθη από τον Πρωθυπουργό, τον Κυριάκο Μητσοτάκη, και, βεβαίως, όχι σε μία λογική διαχωρισμών, αλλά αντίθετα σε μία λογική διευκολύνσεων με την έννοια ότι και οι δύο χώρες, ιδίως εμείς που καταλαβαίνουμε πόσο σημαντική πηγή, πλουτοπαραγωγική, για τους στόχους μας είναι ο τουρισμός είναι πολύ σημαντικό να υπάρχει η ελεύθερη διακίνηση ή τουλάχιστον η διακίνηση χωρίς ιδιαίτερα προσκόμματα σε αυτούς οι οποίοι έχουν εμβολιαστεί. Με αυτή, λοιπόν, τη λογική προωθούμε αυτή την πολιτική από την πλευρά της Ελληνικής Κυβέρνησης, ακριβώς γιατί πιστεύουμε ότι αυτό θα διευκολύνει στην πιο γρήγορη, την ταχύτερη, αλλά και την ασφαλέστερη μετακίνηση μεταξύ των πολιτών, όχι μόνον της Ευρωπαϊκής Ένωσης ασφαλώς, αλλά και από όλο τον κόσμο. Βεβαίως μέσα στο επίπεδο της Ευρωπαϊκής Ένωσης χαιρόμαστε, γιατί και η Πρόεδρος της Ευρωπαϊκής Επιτροπής, η κυρία Ούρσουλα φον ντερ Λάιεν, είπε ότι αυτό είναι ένα θέμα το οποίο ουσιαστικά τους απασχολεί για να υιοθετηθεί και να αποτελέσει μία πλατφόρμα εφαρμογής από τούδε και στο εξής.

Σε ότι αφορά στα ζητήματα του μεταναστευτικού. Αυτό που ήθελα να πω είναι ότι θα ήθελα να σας διαβεβαιώσω, κάτι που είναι ασφαλώς πολύ γνωστό, ότι εδώ στην Ελλάδα όχι μόνο γίνονται απολύτως σεβαστά τα ανθρώπινα δικαιώματα και προστατεύονται όλων των ανθρώπων που βρίσκονται στην ελληνική επικράτεια και, βεβαίως, φροντίζουμε και ιδιαιτέρως για τους πρόσφυγες, για τους μετανάστες να εξετάζουμε γρήγορα τα αιτήματά τους με νομοθεσία η οποία έχει ήδη τεθεί σε εφαρμογή. Επισπεύδεται ο χρόνος εξέτασης αιτημάτων ασύλου, ακριβώς για να μην παραμένουν σε μία εκκρεμότητα τα άτομα αυτά χωρίς να ξέρουν τι ακριβώς γίνεται. Βέβαια αυτό που προτείνεται από πάρα πολλές πλευρές και αποτελεί και προσωπική μου άποψη είναι ότι η λύση στα προβλήματα αυτών των ανθρώπων, που τους αναγκάζουν να φύγουν σε άλλους τόπους, πρέπει να δοθεί στις χώρες καταγωγής τους. Αυτό θα είναι η πιο σημαντική πολιτική αν καταφέρουμε, παγκόσμια, να μπορέσουμε να αντιμετωπίσουμε το φαινόμενο και, βέβαια, και ως Ευρωπαϊκή Ένωση.

Σε ότι αφορά στα ζητήματα που ετέθησαν και από ελληνικής πλευράς, αλλά και από την πλευρά τη δική σας σε σχέση με την ασφάλεια εδώ στην περιοχή μας και τη συμπεριφορά της Τουρκίας, εμείς αυτό το οποίο θέλουμε να πούμε είναι ότι για πρώτη φορά η Ελλάδα αντιμετωπίζει μια τόσο βαθιά κρίση σε χρόνο και σε ένταση. Έχουμε συμπληρώσει έναν χρόνο, ακριβώς ένα χρόνο και περισσότερο, από τότε που η Τουρκία επιχείρησε με εργαλείο τους πρόσφυγες να διαρρήξει τα χερσαία σύνορα της Ελλάδος στον Έβρο. Έκτοτε, επειδή ερωτηθήκαμε από κάποιους Ισπανούς συναδέλφους, να τους ενημερώσουμε τι γίνεται και ιδίως από το καλοκαίρι και μετά, έχουμε μία περίοδο συνεχών, οξυμένων προκλήσεων από την πλευρά της Τουρκίας, για αυτό μίλησα, όχι για προκλητικότητα, αλλά για επιθετικότητα. Εμείς ζητήσαμε αυτός ο διάλογος, που θα πρέπει να γίνεται με όλα τα κράτη να γίνει και με την Τουρκία επάνω στη μία και μοναδική διαφορά, βεβαίως, που υπάρχει ανάμεσα στην Ελλάδα και την Τουρκία, επαναλαμβάνω, στον ορισμό της υφαλοκρηπίδας και κατ’ επέκταση της Αποκλειστικής Οικονομικής Ζώνης. Η Τουρκία, βέβαια, ακόμη και χθες, για να σας ενημερώσουμε για τα τελευταία γεγονότα, απειλεί σε όλα τα επίπεδα με φραστικές απειλές την Ελλάδα και βεβαίως, προειδοποιεί ότι αυτή θα επιβάλει με τον δικό της τρόπο αυτά τα οποία θεωρεί ότι είναι τα δικαιώματά της.

Εμείς, λοιπόν, διαμηνύουμε προς όλους ότι παραμένουμε πιστοί στις αρχές της ειρηνικής επίλυσης των διαφορών, στις αρχές της καλής γειτονίας, στις αρχές που βασίζονται επάνω στο Διεθνές Δίκαιο, αλλά σε κάθε περίπτωση κύριε Πρόεδρε και κύριοι συνάδελφοι στο ισπανικό κοινοβούλιο, θα πρέπει να αντιληφθεί και η Ευρώπη ότι δεν μπορεί να ανέχεται διάφορα κράτη, που είναι υποψήφια μάλιστα προς ένταξη, τα οποία ουσιαστικά δείχνουν ότι χρησιμοποιούν την Ευρώπη προκειμένου να ικανοποιήσουν τα δικά τους συμφέροντα. Η εργαλειοποίηση του μεταναστευτικού και η απειλή προς την Ευρώπη από την πλευρά της Άγκυρας ότι θα ανοίξει τις μεταναστευτικές ροές είναι ένα τεράστιο ζήτημα, που δεν μπορεί η Ευρώπη να το ανέχεται και από την άλλη πλευρά βεβαίως, όλη αυτή η προκλητική στάση και η αδιαφορία, η καταπάτηση του Διεθνούς Δικαίου από την πλευρά της Τουρκίας δεν μπορεί να βρίσκει την Ευρώπη αδιάφορη. Βεβαίως, ετέθη και το θέμα ότι για εμάς υπάρχει και ζήτημα πραγματικά σοβαρό όταν ευρωπαϊκές χώρες πωλούν οπλικά συστήματα στην Τουρκία και η Τουρκία απειλεί με απειλές πολέμου, απειλεί, δηλαδή, να χρησιμοποιήσει αυτά τα ευρωπαϊκά όπλα εναντίον δύο κρατών μελών της Ευρωπαϊκής Ένωσης, της Ελλάδας και της Κύπρου.

Με αυτές τις σκέψεις και ενόψει του Συμβουλίου Κορυφής, το οποίο θα συνέλθει σε λίγες ημέρες, πιστεύουμε ότι η Ευρώπη θα πρέπει από τη μία βεβαίως, να ευνοήσει κάθε καλή προσπάθεια που βαδίζει στην ειρηνική διευθέτηση των διαφορών, από την άλλη όμως, θα πρέπει να έχει ετοιμάσει και έναν κατάλογο μέτρων, που θα εφαρμοσθούν σε περίπτωση που η Τουρκία θελήσει να επιμείνει σε αυτή την προκλητική στάση της. Το λέμε αυτό, γιατί κάθε άλλη συμπεριφορά, ενδεχομένως, θα ληφθεί από την πλευρά της Τουρκίας και όχι μόνο, σαν μία αδυναμία της Ευρωπαϊκής Ένωσης να αντιμετωπίσει όλες αυτές τις προκλήσεις.

Επαναλαμβάνουμε, για μας τα θέματα δεν είναι Ελληνοτουρκικά είναι Ευρωτουρκικά, δηλαδή, κάθε απόπειρα παραβίασης των συνόρων της Ελλάδος είναι και απόπειρα παραβίασης των συνόρων της Ευρωπαϊκής Ένωσης. Κάθε προσπάθεια εργαλειοποίησης του μεταναστευτικού ασφαλώς αφορά σε ολόκληρη την Ευρωπαϊκή Ένωση.

Με αυτές, λοιπόν, τις σκέψεις θα ήθελα να ευχαριστήσω ιδιαιτέρως τον Πρόεδρο της αντίστοιχης Επιτροπής Εξωτερικών του ισπανικού κογκρέσου, τον κύριο PAU, MARI KLOSE, τον φίλο PAU, γιατί είχαμε την ευκαιρία να τα ξαναπούμε. Ειλικρινά ευχαριστώ όλους τους συναδέλφους τόσο από ισπανικής όσο και από ελληνικής πλευράς για την καλοσύνη που είχαν να καταθέσουν τις σκέψεις τους, τις απόψεις τους. Συμφωνώ απόλυτα κύριε Πρόεδρε, συμφωνούμε ότι πράγματι αυτό μπορεί να είναι η αρχή μιας σειράς κοινών συνεδριάσεων και με πιο προσδιορισμένη ατζέντα τις επόμενες φορές επικεντρωμένη σε ένα από τα θέματα, που σήμερα συζητήσαμε ακροθιγώς και με αυτή την έννοια εμείς είμαστε πάντοτε στη διάθεσή σας για μια τέτοια συνεργασία, αλλά θα αναλάβουμε και από την πλευρά μας αντίστοιχη πρωτοβουλία, όπως αυτή που ξεκινήσαμε σήμερα για να μπορέσουμε να συνεχίσουμε και να κάνουμε έτσι την αρχή ενός πραγματικά θεσμικού διαλόγου ανάμεσα στις δύο Επιτροπές μας.

Με αυτές, λοιπόν, τις σκέψεις από την Αθήνα, από την πρωτεύουσα του ελληνικού κράτους, θέλουμε να χαιρετήσουμε τη Μαδρίτη, θέλουμε να χαιρετήσουμε τα μέλη του ισπανικού κοινοβουλίου, τα μέλη της Επιτροπής Εξωτερικών του ισπανικού κογκρέσου και εσάς προσωπικά κύριε Πρόεδρε, να σας ευχαριστήσω για όλη την πολύ σημαντική και πολύ εποικοδομητική συνεργασία που είχαμε.

Καλή σας μέρα από την Αθήνα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αναστασιάδης Σάββας, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Θεοδωρικάκος Παναγιώτης (Τάκης), Κεδίκογλου Συμεών (Σίμος) Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης Λιούτας, Αθανάσιος Νικολακόπουλος Ανδρέας, Παπαδόπουλος Μιχαήλ (Μιχάλης), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Δρίτσας Θεόδωρος ,Ζουράρης Κωνσταντίνος, Κατρούγκαλος Γεώργιος, Τζάκρη Θεοδώρα, Τσίπρας Γεώργιος, Χαρίτου Δημήτριος, Αχμέτ Ιλχάν, Φραγγίδης Γεώργιος, Παφίλης Αθανάσιος, και Σακοράφα Σοφία

Τέλος, και περί ώρα 12:30’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ**